عێراق؛ ئەنجومەنی نوێنەران خوێندنەوەی یەكەم بۆ پڕۆژە یاسای گەیاندن و زانیاری كرد\nئەنجومەنی نوێنەرانی عێراق خوێندنەوەی یەكەمی بۆ پڕۆژە یاسای گەیاندن و زانیاری كرد. بەگوێرەی پڕۆژە یاساكە سزای توند بۆ ئەو كەسانە دیاری كراوە، كە بەشێوەیەكی خراپ تۆڕە كۆمەڵایەتیەكان بەكار دەهێنن، بەگوێرەی ئامارێكیش بەتەنها لە بەغدای پایتەخت لە ماوەی ساڵێك دا زیاتر لە دوو هەزار تاوانی جۆراو جۆرلە وەزارەتی ناوخۆی عێراق تۆمار كراوە.\nئەنجومەنی نوێنەرانی عێراق خوێندنەوەی یەكەمی بۆ پڕۆژە یاسای گەیاندن و زانیاری كرد. بەگوێرەی پڕۆژە یاساكە سزای توندی وەك زیندانیكردن و پێبژاردن دیاری كراوە، بۆ ئەو كەسانەی بەشێوەیەكەی خراپ تۆڕە كۆمەڵایەتیەكان بەكار دەهێنن\nبەتەنها لە بەغدادی پایتەختی عێراق لە ماوەی ساڵێك دا زیاتر لە دوو هەزار تاوانی جۆراو جۆر كە لە رێگەی تۆڕە كۆمەڵایەتیەكانەوە ئەنجام دراون لە وەزارەتی ناوخۆی عێراق تۆمار كراوە، ئەمە یەكێكەی لەو نمونانەی كە لە رێی تۆڕە كۆمەڵاتیەكانەوە گێچەڵی پێكراوە\nبەپێی ئامارێكی وەزارەتی گەیاندن زیاتر لە 13ملیۆن بەكارهێنەری ئینتەرنێت لە عێراق هەیە، بەهۆی نەبوونی یاسایەك هێزە ئەمنیەكان لە بەغدا چاودێری 3هەزار 116پێگەی ئەلیكتڕۆنی دەكەن، لەو نێوەشدا هەزار 146 پێگەی ئەلیكترۆنیان داخستوە بەهۆی خراپبەكارهێنانیانەوە.


لە یادی لەدایكبوونیدا دیواربەندییەك بۆ حەسیب ساڵح دانرا\nهەواڵ / کوردستان :: 12/12/2018 :: 580 جار بینراوە\nلە ساڵیادی لەدایكبوونیدا، دیواربەندییەك بۆ حەسیب ساڵح، ئەندازیاری ناسراوی عێراقی له سلێمانى دانرا.\nپاشنیوەڕۆی ئەمڕۆ چوارشەممە 12ی كانوونی یەكەمی 2018، بە ئامادەبوونی ژمارەیەك له كەسوكار و هاوڕێی ئەندازیار حەسیب ساڵح، لە ئوتێل سلێمانی پاڵاس (كه پێشتر به ئوتێل حەسیب ساڵح به‌ناو بوو) مەراسیمێك سازكرا و دیواربەندییەكی بۆ دانرا.\nخەلیل عەبدوڵا، بەڕێوەبەری گشتی دیوان لە وەزارەتی رۆشنبیری و لاوان، كە سەرپەرشتی مەراسیمەكەی دەكرد، بە دواڕۆژی راگەیاند: بیرۆكەی مەراسیمەكە لەلایەن ئەوەوە دانراوە لەبەرئەوەی حەسیب ساڵح ئەندازیار و بەڵێندەرێكی نیشتمانپەروەر بووە و بەبۆنەی لەدایكبوونی ویستوویانە رێزی لێبگرن، دیواربەندییەكە لەلایەن هونەرمەند زاهیر سدیق دروستكراوە و ئەلبومێكی تایبەت بە ژیانیشیان وەكو رێزلێنان بڵاوكردەوە.\nهاوكات فاروق مەلا مستەفا، سەرمایەداری نیشتمانی و هاوڕێی كۆچكردوو بە دواڕۆژی راگەیاند: جێی دڵخۆشییە ئەمڕۆ دیواربەندی بۆ ئەو كەسایەتییە دەستپاكە دروست دەكرێت، حەسیب ساڵح ئەندازیارێكی زیرەك و هەڵكەوتووی گەورەیە و توانی ناوی لە بەغدای پایتەختی عێراق بڵاوبێتەوە.\nفاروق مەلا مستەفا وتیشى: "كاتی خۆی كە باڵەخانەی سلێمانی پاڵاسی ئێستا كرایەوە، حەسیب ساڵح خاوەنی باڵەخانەكە بوو و منیش وەكو گەنجێك لەوێ ژمێریار بووم".\nهەروەها ژیان حەسیب ساڵح، كچی كۆچكردوو بە دواڕۆژی وت: راستە باوكم لەڕێگەی تەلاری حەسیب ساڵح-ەوە زیاتر لای خەڵكی ناسرا، بەڵام وەك ئەندازیار و بەڵێندەرێكی شارەزا شوێن پەنجەی بە هونەری تەلارسازی و ئاوەدانی لە سەرانسەری كوردستان و عێراقدا دیارە و ئەو تەلارانەی دروستی كردوون وەك یادگاری ماونەتەوە.\nژیان ئاشكرایكرد: باوكی لەڕێگەی پڕۆژەكانی تەلارسازی و هاوكاری خوێندكاران و هەژارانەوە، خزمەتی بە گەل و نیشتمان كردووە، لەڕوانگەی بایەخدانی بە زانست و رۆشنیریش، لەكاتی خۆی لەسەر ئەرك و بودجەی خۆی چەندین تەلاری دیكەی دروستكردووە.\nحەسیب ساڵح لە 12-12- 1930 لەشاری كەركوك لەدایكبووە، بەڵام بەڕەچەڵەك خەڵكی گوندی خەرپانێی ناوچەی هەورامانە و ساڵی 1954 یەكەمی بەشی شارستانی كۆلێجی ئەندازیاریی زانكۆی بەغدا بووە، رۆژی 18-2-2012 لە شاری عەمانی پایتەختی ئوردون كۆچی دوایی كردووە و لەسەر راسپاردەی خۆی لە كەركوك نێژراوە.


ملیارەكەی گواردیۆلا!!! Speda Tv\nبۆتان 05/05/2022 - 18:20 بڵاوکراوەتەوە لە وه‌رزش\nگواردیۆلا لەو كاتەوەی بۆتە ڕاهێنەری مان سیتی یانەكە ملیارێك یۆرۆی بۆ خەرجكردووە بۆ كڕینی یاریزان و بە دڵی خۆی گرێبەستی كردووە ، یەك ملیار یۆرۆ؟؟ََ!! بەڵێ، ژمارەكە ڕاستەقینە ملیارێك یۆرۆیە..\nكێشەكە لێرە نیە یانەیەكی بەخشندەی دۆزیوەتەوە پارەی پێویستی بۆ تەرخانكردووە ، ئیتر سروشتیە تا دوو ملیار سەرف بكات .. بەڵام كێشەكە ئەوەیە كە ئەو دەستكەوتەكانە بەدەست ناهێنێت كە یەكسانە بەوەی كە خەرجی كردووە .\nكەس ناتوانێت قەناعەتم پێبكات كە سێ نازناوی خول لەگەڵ چەند جامێكی ناوخۆیی مەعقولە بۆ ڕاهێنەرێك ملیارێك یۆرۆ خەرج بكات.\nلە بەرامبەردا یۆرگن كلۆپ هاتە سەر تیپێكی تەواو وێرانكراو و نیوەی پیپی خەرجكردوو، كەچی هەموو نازناوەكانی لەگەڵ لیڤەرپوول بردەوە (جگە لە ئێف ئەی كەپ) .. ئەمڕۆش سێیەم یاری كۆتایی چامپیۆنس لیگ دەكات لەگەڵ تیپەكە، لەكاتێكدا پیپ تەنها دوو جار توانیویەتی بگاتە قۆناغی پێش كۆتایی لەگەڵ سیتی! و جارێكیش كۆتایی\nبیهێنە پێشچاوی خۆت لە ماوەی یەك ساڵدا چێڵسی توانیویەتی 3 یاری كۆتایی ئەنجامبدات كە چامپیۆنزلیگ و سوپەری ئەوروپی و جامی جیهانی یانەكان سەرجەمیشیانی بە دەستهێنا ملیارێرێك لە ماوەی 6 ساڵدا هیچی نەكردووە.\nهانس فلێك مێژووێكی جوانی لەگەڵ بایرن تۆماركرد دوای ساڵێك پێشوازی لە یانەیەكی وێرانكرد كەلەگەڵ كۆڤاچ یانەكە تەواو رووخابوو چامپیونس لیگیشی بردەوە، لەكاتێكدا پیپ گواردیۆلا نەیتوانی بگاتە یاری كۆتایی چامپیۆنس لیگ لە ماوەی سێ ساڵدا لەگەڵ نەوەیەكی مێژووی بایرن میونخ .\nگواردیۆلا لە هەلومەرجێكی زۆر جیاوازدا كاردەكات بە كاتێكی زۆر و متمانەیەكی باش لە كە ئیدارەی یانەكەی بەم كوڕەیان هەیە چونكە ئەو هەڕەشەی دوورخستنەوەی لەسەر نیە بە پێچەوانەی زۆربەی ڕاهێنەرەكان كە ناچارن كار بكەن.\nدواتر پیپ بودجەیەكی بێسنوری بۆ ئامادەكراوە كە وای لێدەكات بیر لە گرێبەستكردن بكاتەوە لەگەڵ هەر ناوێك كە بە مێشكیدا بێت .. ئەم دۆخە جیاوازانە دەبێت دەستكەوتی جیاواز بەرهەمبهێنن.. بەڵام ڕاستیەكەی ئەوەیە دەستكەوتەكانی سیتی لەگەڵ پیپ زۆر ئاساییە بەراورد بەو دۆخەی كە لە ژێر دەستیدایە.\nچی دەبوو ئەگەر گواردیۆلا بخرێتە ژێر هەلومەرجی قورستردا بە بودجەیەكی دیاریكراو فشاری زیاتر؟


كارەبای سلێمانی: لە 8 مانگدا، زیاتر لە 152 ملیار داهاتمان هەبووە - تۆڕی میدیایی خەڵک\nبەڕێوەبەرایەتی گشتی كارەبای سلێمانی داهاتی هەشت مانگی ئەمساڵ ڕادەگەیەنێت و ئاماژە بۆ ئەوە دەكات، بەراورد بە هەشت مانگی ساڵی ڕابردوو زیادی كردووە.\nبەڕێوەبەرایەتی گشتی كارەبای سلێمانی لە ڕاگەیەنراوێكدا ئاماژە بۆ ئەوە دەكات، بەپێی ئامارەكانی بەشی كاروباری وزەی بەڕێوەبەرایەتیمان داهاتی كارەبا ئەمساڵ تا كۆتایی مانگی هەشت (١٥٢ ملیار و ٥٤٦ ملیۆن و ٢١٧ هەزار دینار ) بووە، لەكاتێكدا هەمان ماوەی ساڵی ڕابردوو داهاتی ئەو هەشت مانگە (١٥٢ ملیار و ٥٣٠ ملیۆن و ٦٦٤ هەزار دینار) بووە.\nئاشكراشیكرد، بەشێك لە كارگە گەورەكان پارەیان داوە، بەڵام بەهۆی تەواونەبوونی مامەڵەكانیان بڕی پارەكانیان بۆ ناو داهاتی ئەو هەشت مانگە نەهاتووە و لە دوای داهاتی مانگی هەشت دەردەكەوێت.\nخەڵك بەرێوەبەرایەتی گشتی كارەبای سلێمانی ڕایدەگەیەنێت ، پێوەری زیرەكی كارەبا بۆ باخەكانی دەوروبەری بازگەی چەمچەماڵ دەبەسترێت سبەینێ لە كاتژمێر…\nخەڵك- لێپرسراوی فرۆشتنی وزهی كارەبا لە سلێمانی ئاگاداری هاووڵاتیان دەکاته‌وه، کە ڕۆژی یەك شەممە 28/2/2021 لێخۆشبوون له 10%ی قەرزی كارەبا كۆتایی…\nخەڵك- بەرێوەبەرایەتی گشتی كارەبای سلێمانی ڕایدەگەیەنێت، ژمارەی هێڵی گەرمی پێوەری زیرەك زیاد دەكات. (زیاتر…)\n23 شوبات 2021 6.30 pm\nخەڵك- لێپرسراوی فرۆشتنی وزهی كارەبا لە سلێمانی ئاگاداری هاووڵاتیان دەکاته‌وه، کە ڕۆژی یەك شەممە 28/2/2021 لێخۆشبوون…\nگۆڕانكاری لەخشتەی پێدانی كارەبادا دەكرێت\n20 مارس 2021 8.30 pm\nخەڵك بەرێوەبەرایەتی گشتی كارەبای سلێمانی ڕایدەگەیەنێت، رێژەی بڕینی كارەبای نیشتیمانی لەچەند كاتژمێرێكی كەم…


ئاسۆ فەرەیدوون - 8-03-2017 - 6635 جار خوێندراوەتەوە\nجیاوازیمان چی یە و ڕێکەوتنمان سەبارەت بەچی ؟!\nپێش هەموو شتێک دەبێت لە جیاوازی نێوان هاوپەیمانی سیاسی و ڕێکەوتنی سیاسی تێگەیشتبین ، ئەوساکە دەتوانین ڕێکەوین لەسەر جیاوازییەکانمان . زۆرجار تیکەڵکردنی ئەو جیاوازیەی نێوان هاوپەیمانی و ڕێکەوتن ، ناحاڵێ بوونمان لەو دوو کایە جودایە، دەمانخاتە بەردەم مەسولیەتێکی گەورەتر لەوەی لەتواناماندایە .\nئێمە درۆیەکی گەورە لەگەڵ خۆمان و خەڵکیشدا دەکەین ئەگەر پێمان وابێت حیزبە سیاسیەکان لەهەرێمی کوردستاندا بتوانن ببنە هاوپەیمانی سیاسی یەکتر . چونکە هاوپەیمانی دەکاتە یەک بوون لە بۆچوون و پلان و ستراتیژی هاوشێوەی یەکتر ، بەمانایەکی تر هاوپەیمانی سیاسی نێوان دوو حیزب لە یەک وڵاتدا دەکاتە یەکگرتن و بوونەیەک حیزب لە نێوان دوو هێزی سیاسیدا . بەڵام ڕێکەوتن مانای قبوڵکردنی جیاوازی تەکنیکی و تاکتیکی نێوان دوو حیزب و پێکهاتنە لەسەر ئەوەی سەرباری جیاوازیمان ، چاوپۆشی لە خاڵەلاوازەکانی یەکتر بکەین .\nئەزموونی هاوپەیمانی نێوان یەکێتی نیشتمانی کوردستان و پارتی دیموکراتی کوردستان لە ساڵی ٢٠٠٦ دا ، ئەوە دەسەلمێنێت تا چ ئاستێکی خراپ، ئێمە زیانمان بە هەردوو حیزب و بەخەڵکیش گەیاند . بەداخەوە تا ئێستاش نەتوانراوە لە ستراتیژدا ئەم دوو حیزبە ببنە یەک ڕا و یەک هەڵوێست لە پرسە نیشتمانیەکانەوە تا پرسە ئیداری و کۆمەڵایەتی و ئابووریەکان . تەنانەت لە بۆچوونی هەرێمیشدا لە نێوان جەمسەرەکاندا دابەش بووینەتەوە بەسەر دووبەرەی تەواو جیاواز لەیەکتر کە ئەمەش کرۆکی جیاوازیە گەورەکەی نێوان ئەم دوو هێزە سیاسی و سەربازییەی ناوچەکەیە.\nڕاست و دروست ، سەرچاوەی هەموو قەیران و نەهامەتیەکانی هەرێمی کوردستان ، حیزبەکانی ئەم هەرێمەن .ئاسەواری ناکۆکی و کێشە و گرفتەکانی نێوانیان کاریگەری خراپی بۆ سەر ژیان و گوزەرانی خەڵک و هاوڵاتیان خولقاندووە . بەڵام ڕێکەوتن و پێکهاتن و هاوپەیمانیان بۆ خۆیان و بەرژەوەندی مەکتەبە سیاسیەکانیانە .\nلە ئێستادا قەیرانە ئابووری و سیاسیەکانی هەرێم ڕەگی گەیشتووە بە بنخێزانی تاک بەتاکی کۆمەڵگەی کوردی ، پێویستە خەڵک بەجۆرێکی تر حیزبەکان بخەنە بەردەم ئەو پرسیارە سەرەکیەوە کە ئایا جیاوازیەکانتان لەسەر چی یە ؟ لەکوێوە سەرچاوەی گرتووە ؟ بەهەمان شێوە ڕێکەوتنانتان لەسەرچی یە ؟ لەکوێوە سەرچاوە دەگرێت ؟ ئەم پرسە لە بابەتێکی ئیعلامیەوە بهێنرێتە دەرەوە ، ببێتە بابەتی ژیان و مانی خەڵک . سیاسیەتی کوردی لە دەقێکی ئیعلامی و خەبەریەوە ببێتە بڕیارێکی زاتی و مەوزوعی تاکی کۆمەڵگە!\nلە پێناو ڕوونەدانی کارەساتی کەمەرشکێنی نێوان حیزب و حیزبدا ،دەبێت چارەسەری لەنێوان کۆمەڵگە و دەستەڵاتدا ڕووبدات ، کۆتایی بە خۆدزینەوە لە بەرپرسیاریەتی بهێنرێت . هەموو شتێک بە جیاوازی و ڕێکەوتنەکانەوە بە ئاشکرا بخرێتە بەردەم خەڵکەوە . بگوترێت ئەمەیە واقیع حاڵی سیاسی هەرێمی کوردستان . جورعە ئازار شکێنەکانی ڕابردوو ، چارەسەری ڕاستەقینەی ئێمە نەبوون ، پێویستمان بە نەشتەرگەریە هەنووکەیەکەی پێکهاتنە و تەنیا فریادرەسمانە .\nبە کەمێک هەستی سیاسیەوە هەموومان دەزانین کوردستان لە لێواری چەندین مەترسی گەورەدایە . مەترسیە گەورەکان نێوخۆیین ، بچوکترینیان دەرکین . هێزە ئیقلیمیەکان دەتوانن شوێن و کاتی تەقینەوەی مەترسیەکان دروست بکەن ، ئەگەر نێوماڵی کوردی خۆی مەترسی تیادا نەبێت ئەوان توانای دیاری کردنی کات و شوێنی تەقینەوەکانیان لەدەست نایەت . کەواتە دەبێت لە زووترین کاتدا ڕێکەوتن ڕووبدات . بەڵام پرسیارە گرنگ و سەرەکیەکە لێرەدایە ، ڕێکەوتن لەسەرچی و لەنێوان کێدا ؟!\nبا شەنگال نەبێتە دێگەڵەیەکی تر !!\nئاسەواری دابەشکردنی زۆنەکان لەمدیو و ئەودیوی دێگەڵەدا تا ئەمڕۆ لەهەموو جومگە و دامودەزگا حکومی و ناحکومیەکانی هەرێمدا هەرماوە . هەندێک جار پەرتبوون ئەگەر لە فۆرمی لامەرکەزیەتی ئیداری و مالیدابێت بەخێر و چاکە دەشکێتەوە ، بەڵام پەرتبوونی سیاسی ، بەشەڕی دابەشبوون و پارچەبوونی جەستە و ئیرادەی نەتەوەیی و نیشتمانی کۆتایی دێت .\nهەموو ئاماژە سیاسی و سەربازیەکانی کارەساتی داگیرکردنی شەنگال لەلایەن داعشەوە و پارێزگاری و ئازادکردنی لەلایەن پێشمەرگە و شەرڤانانەوە ، بابەتی جەنگێکی ئیقلیمی نێوان جەمسەرکانی جەنگەکەن . بەڵام پێکدادان و بەرکەوتنی سەربازی نێوان کورد و کورد . شەڕی نێوان کورد و کورد لەو دەڤەرەدا بەهەموو پێوەرە سەربازی و سیاسیەکان ئاماژەن بۆ ئەوەی ( دیاریکردنی شوێنی شەڕەکە و هەڵبژاردنی تەوقیتی بەریەککەوتنەکە) کوردانە نیە . لەو سێ گۆشەیەدا کورد تەنیا ڕۆڵی ئەو جەنگاوەرە دەبینێت کە دەرهێنەری سیناریۆی شانۆگەریەکە بۆی دیاری دەکات .\nلە ماوەی ٢١ ساڵی ڕابردوودا ، دەرهێنەرەکانی دیمەنی سیاسی دێگەڵە توانیویانە شانۆیەکی سیاسی وەها لە کوردستاندا ئامادەبکەن، بۆ دەیان ساڵی تر لە شێوە و شێوازی نمایشی جۆراوجۆردا بەشی دەیان ساڵی تری جیاکردنەوەمان بکات.\nلە ئێستاوە سەرەتاکانی شەڕی شەنگاڵیش بەشی دەیان ساڵی ناکۆکی و شەڕی ماڵوێرانکەری کورد و کوردی بەدەمەوەیە . دێگەڵە تەنیا جیاکردنەوە و دابەشکردنی حوکمڕانی نیە لە هەرێمی کوردستاندا ، بەڵکە لە تاران و ئەنقەرە و بەغدا و واشنتتۆن و مۆسکۆشدا دابەشی کردووین بەسەر دوو جەمسەری نەیار و ناکۆکی دژبەیەکدا . بۆیە شەنگالیش تەنیا بەریەک کەوتنێکی لەناکاوی نێوانمان نیە ، بەڵکە دابەشکردنەوەیەکی نوێ یە کە دەتوانین ناوی سایکس بیکۆی نێوماڵی کوردی لێ بنێنن ، بەڵام لەنێوان کورد و کورد خۆیدا .\nئەگەر بمانەوێت ئاوەدانی و ئاشتی نێوماڵی کورد دروست بکەینەوە، دەبێت لەهەردوو چیای وشک و ڕەق و تەقی دێگەڵە و شەنگاڵەوە ئاشت بینەوە . ئەگەرنا ، لە پێچەوانەکەیدا نەک هەر لەو دوو کێو و بەردەڵانەدا سیاسەتی کوردی زیاتر کەنەفت دەبێت و پەکی دەکەوێت، بگرە کەرکوک و خانەقی و سلێمانی و هەولێر و سەرجەم سەرزەمینی کوردستانمان لێ دەبێتە بەردەڵانێک مەحاڵە لەسێبەری دارێکیدا بحەسێینەوە.


ئەو چالاکوانانەی لە هەولێر دەرکران: سەرکەوتن هی گەلی کوردە | ROJnews\nئەو چالاکوانانەی لە هەولێر دەرکران: سەرکەوتن هی گەلی کوردە\nهەینی, 8 فبر 2019 - 13:46\nچالاکوانانی ژن، کە لەلایەن ئاسایشی پارتی-یەوە لە سنووری هەولێر دەرکران، هێرشەکەیان شەرمەزار کرد و وتیان، کە هیچ هێزێک ناتوانێت بەرخۆدان ئاستەنگ بکات و سەرکەوتن هی گەلی کوردە.\nئەندامانی ئەنجومەنی عەشتار، کە بە ئامانجی لابردنی گۆشەگیریی سەر عەبدوڵا ئۆجالان ڕێبەری پەکەکە، لە ٣٠ی کانوونی دووەمەوە لە بەردەم نوێنەرایەتی نەتەوە یەکگرتووەکان لە هەولێر چالاکی مانگرتن لەخواردنیان دەستپێکردبوو، سێ جار ڕووبەڕووی هێرشی هێزەکانی ئاسایشی پارتی بوونەوە و لە سنووری هەولێر دەرکران، چالاکوانان لەسەر ئەو بابەتە بۆ ڕۆژنیوز قسەیان کرد.\n"ئێمە سەر دانانەوێنین"\nهێلین کارا، یەکێک لە چالاکوانان، وتی: هەروەک دەزانن ئەو چالاکییە لە ٣٠ی کانوونی دووەم دەستیپێکرد، منیش وەک ماموستایەک و وەک ژنێکی دانیشتووی کامپی مەخمور ویستم لەگەڵ گروپی سێیەم بەشداری لەو چالاکییە بکەم، گروپی یەکەم سەرەڕای ئەوەی ڕەزامەندی نەتەوە یەکگرتووەکانیشی وەرگرتبوو، بەڵام ڕووبەڕووی هێرشی ئاسایش بوونەوە، بەڵام بەردەوامیان بە چالاکییەکەیان دا، ئێمەش وەک گروپی سێیەم دەستمان بە چالاکی کرد، بەڵام کاتژمێر ١٤:٠٠ ئاسایش دیسان هێرشی کرد و هەموو کەلوپەلەکانی ئێمەی لەناو برد، ئێمە ئەو هەڵوێستە بە توندی شەرمەزار دەکەین.\nوتیشی: من وەک ژنێکی کورد هیچکات لە بەرابەر ئەو سیاسەتە فاشیستییەی لەسەر گەلەکەمان بەڕێوەدەبرێت و ئەو هێرشانە سەر دانانەوێنم، ئەو هێرشە هاوکاری دوژمنانی گەلی کورد دەکات، بانگەوازی لە هەموو ژنانی کورد دەکەم کە خاوەنداری لە چالاکی و بەرخۆدانی لەیلا گوڤەن بکەن.\n"سەرکەوتن هی ئێمەیە"\nهەروەها ڕێحان بەیتاش، چالاکوانێکی دیکەیە و باسی لەوە کرد: چالاکییەک کە بە پێشەنگایەتی لەیلا گوڤەن هاوسەرۆکی کەجەدە دەستی پێکردووە، لە هەموو شوێنێک بڵاو بوەتەوە، ئێمەش بۆ ئەوەی ببینە دەنگی ئەو چالاکییانە، ئەو چالاکییەمان ئەنجامدا، بەڵام لە بەر چاوی نەتەوە یەکگرتووەکان، پارتی هێرشی کردە سەرمان و پێنج خوێندکاریان کە هاتبوون بۆ پشتیوانی ئێمە دەستگیرکرد.\nئەوەشی وت: هەر ئەو شەوە جارێکی دیکە هێرشیان کرد و هەموو چالاکوانانیان دەستگیرکرد و ئێمەیان لە سنووری هەولێر دەرکرد، ئەو کارە شەرمەزار دەکەین و هیچکات لە بەرامبەر ئەو هێرشانە سەر دانانەوێنین و سەرکەوتن هی ئێمەیە.\n"ئەو هێرشە لە دژی هەموو ژنان بوو"\nعایشە شەن، یەکێکی دیکەیە لە چالاکوانان، دەڵێت: ئەو هێرشە نامرۆڤانەی پارتی شەرمەزار دەکەم، ئەو هێرشە لە دژی هەموو ژنان بوو، بۆیە ئێمە وەک ژن و خەڵکی کامپەکە لە بەرامبەر ئەو هێرشە بێدەنگ نامێنین، سەرەڕای ئەوەی مۆڵەتمان لە نەتەوە یەکگرتووەکان وەرگرتبوو ئەو هێرشە کرایە سەرمان، پێنج خوێندکار دەستگیرکران کە هێشتاش ئازاد نەکراون.\nئەوەشی خستەڕوو: ئێمە ئەو هێرشەی پارتی کە خۆی وەک حیزبێکی کورد دەناسێنێت شەرمەزار دەکەین، بانگەوازی لە هەموو گەلی کورد بەتایبەت ژنان دەکەم کە لە هەر شوێنێک چالاکییەکانیان بەرفراوان بکەن، بانگ لە نەتەوە یەکگرتووەکان و سی پی تی دەکەم بە ئەرکی مرۆڤایەتی خۆیان هەستن.\n"لە بەرخۆدانی ئێمە ترسان"\nسەبری ئیشلەک، چالاکوان وتی: ویستمان دەنگی چالاکی مانگرتن لەخواردن بگەیەنین و سەرنجڕابکێشینەسەر گۆشەگیری ڕەهای سەر ڕێبەر ئاپۆ، بۆیە دەستمان بەو چالاکییە کرد، سەرەڕای ڕەزامەندی نەتەوە یەکگرتووەکان، ئاسایشی پارتی هێرشی کردە سەرمان، با دەوڵەتی فاشیستی تورک و پارتی هاوکاری، باش بزانن، بەو کردەوانە بەرخۆدانی گەلی کورد ڕاناوەستێت.\nوتیشی: کارێک کە ئاسایشی پارتی کردی، کارێکی نەشیاو بوو، نیشانیدا کە پارتی لە بەرخۆدانی ئێمە ترساوە، بانگەوازی لە هەموو گەلی کورد دەکەم ک خاوەنداری لە چالاکییەکان بکەن، چونکە سەرکەوتن هی گەلی ئێمەیە.


پاشماوەکانی قەڵایەکی سەربازی ئۆرارتوویی لە ورمێ - Mehr News Agency\nAP ١٤٠٠ Farvardin ٨ ٠٧:٥١\nNews Code 36558\nئاژانسی هەواڵی مێهر، پارێزگای ئازەربایجانی ڕۆژاوا بەهۆی هەڵکەوتوویی لە پێک گەییشتنی زنجیرە کێوەکانی ئەلبۆرز و زاگرۆس و هەبوونی سروشتێکی کوێستانی لەلایەک و بەستێنی نیشتەجێ بوونی فەرهەنگگەلێکی درەوشاوە وەکوو مادەکان، ئۆرارتووییەکان، ماناکان و ... نموونەگەلێکی ناوازە لە نەژیارڤانی بەردیان لە خۆ گرتووە.\nهەبوونی نزیک بە 20 گۆڕ و گۆڕیچەی بەردی لە پارێزگا کە زۆربەیان مێژوویان دەگەڕێتەوە بۆ سەردەمی ئۆرارتووییەکان، بەڵگەیەک بۆ ئەو قسەیەن.\nیەکێک لە گۆڕە بەردینەکان، گۆڕی بەردیی ناسراو بە "تل تەختی ناناس" ه کە بریتییە لە پاشماوەکانی قەڵایەکی سەربازی ئۆرارتوویی و گۆڕیچەیەک و پلیکانگەلێکی بەردی بەنرخ کە لە گوندی ناناسی سەر بە دیزج دولی ورمێ و لە کێوی بەناوبانگی تەختی قەڵا هەڵکەوتووە.\nئەو گۆڕیچە وەکوو یەکێک لە گۆڕیچە تاکەکان( بێ حەوشە) و لە گەورەترین ژوورە گەورە دەست کەنە ئۆرارتووییەکان لە باشووری ورمێیە و بەهۆی هەڵکەوتنی لە زەوینەکانی گوندی ناناس لە بەشی مەحال دوڵ، هەر بەو ناوە ناسراوە.\nلەلای باکووری ئەو کێوەوە ناتوانرێت هاتوچۆ بکرێت، چونکوو ئەو بەشە لە کێوەکە هەڵدێری سەخناخە و وەکوو دیوارێکی بەردی بەرز وایە و هاتوچۆ لەوێوە ئەگەری نییە. هەر بۆیە سەرکەوتن بە سەر ئەو کێوە لە لای ڕۆژهەڵاتی و ڕۆژاوایی و باشووری دەکرێت.\nلە داوێنی ڕۆژهەڵاتی ئەو کێوە پاشماوەکانی بینا مێژووییەکان و لە داوێنی باشووریشی پاشماوەکانی بینا بەرگرییەکانی سەردەمی ئیسلامی کە بە پێی پێکهاتەی بیناکە وادیارە مێژووەکەی دەگەڕێتەوە بۆ سەردەمی ئێلخانییەکان و لەسەر بەرزاییەکانیشی ئاسەواری بینای بەرگری و بە ئەگەری زۆرەوە ئایینی، پیرۆز و قەڵا و ژوورێمی بەردی سەکۆدار هەیە کە لە جۆری خۆیدا لە بینا بەناوبانگەکانی سەردەمی ئۆرارتوویی باکووری ڕۆژاوای ئێران دێتە ئەژمار.\nشێوەی گشتی گۆڕچیە بە شێوەی لاکێش بە قەبارەی 3/40 لە 4/20 مەترە کە لە شێوەی دروست بوونیدا گۆشەی ژوورەکان بەتواوەتی لەبەرچاو گیراوە و میچی ساف و تەخت و سێ تاقچەی لاکێش لە سێ لای دایە.\nهەموو تاقچەکان بە بەرزایی یەک متر دیوار چێ کراون، بەرزایی میچی ژوورەکە لە بنی گۆڕەکەوە دوو مەترە.\nفۆرمی دەرکەی چوونە ژوورەوە بە شێوەی لاکێشە و لە پاڵیدا ڕزنێک پلیکانی بەردی کە بە شارەزاییەکی تەواوەوە چێ کراوە، دانراون و لە ڕێگای چوون بۆ گۆڕیچەکەش شوێنی چوونە ژوورەوەی پلیکاندار تاشراوە.\nدەرکەی چوونە ژوورەوەی گۆڕیچەکە بەرەو لای ڕۆژهەڵاتە و لە ئەو دەرکە دەتوانرێت دۆڵ و گوندەکانی دەوروبەر بەتواوەتی ببینرێت و هەر ئەوەش بووەتە هۆی تایبەت بوونی ئەو گۆڕیچە.\nدەرکەی چوونە ژوورەوەی بە شێوەی دوو قاپی لەناو یەکە و لە نێوان ئەو دوو قاپە، درزێک هەیە کە وادیارە شوێنی جێگیر بوونی دەرکە بووە.\nجگە لە ئەوە لە کۆتایی ژوورە مەیخانەیەک هەیە کە درێژاییەکەی 2مەتر، پاناییەکەی 60 سەنتی مەتر و بەرزاییەکەی لە بنەوە نزیک بە 40 سەنتی مەترە کە بە پلەیەکی بچووکەوە دەگاتە گۆڕەکە.\nبە ناساندنی ئەو کۆمەڵە بەنرخە مێژووییە بە گەشتیاران و هۆگرانی نەژیارڤانی مێژوویی سەخناخی، ڕێکخستنی ئەو کۆمەڵە و ڕێگای گەییشتنی و ڕێکخستنی کەشی ناوخۆیی، دەتوانرێت لێی وەکوو یەکێک شوێن مەبەستەکانی گەشتیاران بۆ وەگرتنی هەرچی زیاتری گەشتیاری ناوخۆیی و دەرەکی کەڵکوەربگیردرێت.\nگۆڕیچەی تل تەخت


بەتۆمەتی دزیكردن كەسێك دەستگیر كرا\n2019-06-16 11:10 106 جار بینراوە کۆمێنت\nپاش تۆماركردنی چەند سكاڵایەكی هاووڵاتیان كە دزییان لێ كراوە كەسێك دەستگیر دەكرێت\nبەڕێوەبەرایەتی پۆلیسی سلێمانی رایگەیاند: مەفرەزەكانی بنكەی پۆلیسی حەساری سەر بەبەشی پۆلیسی سەیدسادق تۆمەتبارێكیان دەستگیركرد كەچەندین تاوانی دزی ئەنجامداوە.\nبەڕێوەبەرایەتی پۆلیسی پارێزگای سلێمانی لەڕاگەیەندراوێكدا كەوێنەیەكی دەست PUKnow كەوتووە ئاشكرایكرد، پاش تۆماركردنی چەند سكاڵایەك لەلایەن هاووڵاتیانەوە كە دزییان لێ كرابوو، بنكەی پۆلیسی حەسار لێكۆڵینەوەكانیان دەست پێكرد، بەسوود وەرگرتن لەكامێراكانی چاودێری و كۆكردنەوەی زانیاری ورد توانیان بكەری تاوانەكە دەستگیر بكەن.\nلەڕاگەیەندراوەكەدا ئاماژە بەوەشكرا، تۆمەتبارەكە دانی ناوە بەتاوانەكەیدا كە نزیكەی 15 تاوانی دزینی پارەو ماتۆڕسكیلی هاووڵاتیانی ئەنجامداوە، لەئێستادا تۆمەتبارەكە بەپێی ماددەی 444 لەیاسای سزادانی عیراقی بەندەو لێكۆڵینەوە لەگەڵیدا بەردەوامە.\nهێزه‌كانی هه‌سه‌ده دوو شارۆچكه‌یان كۆنترۆڵكرده‌وه 2019-10-15 19:32\nته‌قینه‌وه‌یه‌ك له چیای ئه‌زمه‌ڕ روویدا 2019-10-15 18:24\nیه‌كه‌م رووبه‌ڕووبوونه‌وه‌ی نێوان چه‌كدارانی ئۆپۆزسیۆنی سوریا‌و سوپای سوریا ... 2019-10-15 18:10\nخواردنی سووره‌وه‌كراو له‌خوێندنگه‌كان قه‌ده‌غه ده‌كرێت 2019-10-15 13:00


ماچ كردنی ژن دەستنوێژ ناشكێنێ\nخاتو عائیشە رەزای خوای لێ بێ دەفەرموێ:\n((إن النبی صلى الله علیه وسلم قبّل بعض نسائه، ثم خرج الى المصلّى ولم یتوضأ)). رواه أحمد فی المسند والترمذی ونسائی وابن ماجه وأبوداود (حدیث حسن). واتە: پێغەمبەرصلى الله علیه وسلم هەندێك لە خێزانەكانی ماچ كردوەو پاشان چوە بۆ نوێژو دەست نوێژی نەگرتۆتەوە.\n[ماچ كردن لەكاتی بەرِۆژوبوندا]\n((قبّل رجل امرأته وهو صائم فوجد من ذلك وجداً شدیداً، فأرسل امرأته تسأل عن ذلك، فدخلت على أم سلمة أم المؤمنین فأخبرتها، فقالت أم سلمة: إن رسول الله یُقبِّل وهو صائم. فرجعت المرأة الى زوجها فأخبرته، فزاده ذلك شرّاً، وقال لسنا مثل رسول الله صلى الله علیه وسلم یُحلّ لرسوله ما شاء. فرجعت الى أم سلمة، فوجدت رسول الله عندها، فقال رسول الله: ما بال هذه المرأة؟ فأخبرته أم سلمة، فقال: ألا أخبریها أنی أفعل ذلك؟ فقالت أم سلمة قد أخبرتها، فذهبت الى زوجها، فأخبرته، فزاده ذلك شراً، فقال لسنا مثل رسول الله، یحل الله لرسوله ما شاء، فغضب رسول الله ثم\nقال: والله إنی أتقاكم لله وأعلمكم بحدوده)).\nواتە: پیاوێك بەڕۆژو بو و ژنەكەی خۆی ماچ كرد، لە ئەنجامی ئەو ماچ كردنە هەستی بە ئازارو تاوانێكی زۆر كرد! لەبەرئەوە ژنەكەی نارد تا دەربارەی ئەم ماچ كردنە بپرسێ كە ئایا گوناهە یان نا، جا چوە لای ئوم سەلمەی دایكی مسوڵمانان و پێی گوت شتێكی ئاوا رویداوە. ئوم سەلمەیش فەرموی: پێغەمبەری خوا صلى الله علیه وسلم بەڕۆژو بوەو ماچی خێزانیشی كردوە. جا ژنەكە چوەوە لای مێردەكەی وەڵامەكەی پێ ڕاگەیاند: كاتێك وەڵامەكەی بیست هێندەی تر خراپتر بو و گوتى: ئێمە وەك پێغەمبەری خوا نین، خوای گەورە بە ویستى خۆی شتی بۆ پێغەمبەرەكەی حەڵاڵ دەكات، ژنەكە گەڕایەوە لای ئوم سەلمە. ئەو كاتە پێغەمبەری خوا صلى الله علیه وسلم لە لای ئوم سەلمە بو. پێغەمبەری خوا صلى الله علیه وسلم فەرموی: ئەم ژنە چی دەوێت؟ ئوم سەلمەش پرسیارەكەى بە پێغەمبەر ڕاگەیاند. پێغەمبەریش فەرموی: پێی بڵێ من ئاوا دەكەم، واتە: ماچی ژنم دەكەم لە كاتێكدا كە بەڕۆژومە. ژنەكە گەڕایەوە لای مێردەكەیى و ئاوای پێ ڕاگەیاند. بەهەمان شێوە پیاوەكە هێندەی تر پێی خراپتر بو و، گوتى: ئێمە وەك پێغەمبەری خوا نین، خوای گەورە بە ویستى خۆی شت بۆ پێغەمبەرەكەی حەڵاڵ دەكات. پێغەمبەری خواش توڕە بو و پاشان فەرموی: بەخوا من لە هەموانتان زیاتر لەخوا دەترسم و دەربارەی سنورەكانی شەرعی خوا لە هەموانتان شارەزاترم.(1)\nئیمام موسلیم گێڕاویەتیەوە كە ((پێغەمبەر صلى الله علیه وسلم خێزانی ماچ كردوەو كە بەڕژو بوە)).(2)\n(1) ئیسلام چەند جوان و ئاسانكارە، ئەم فەرمودەیە لەكوێ یە لە ئاست ئەو ژن و مێردانەى دەستنوێژیان هەیەو دەستیان بەر یەك دەكەوێ كە بەهۆیەوە كێشەو ناكۆكیان لەنێواندا دروست دەبێ.\n(2) بە بۆنەی مەسەلەی ماچ كردن و ڕێگە پێدانی شەرع لەكاتی ڕۆژودا، ئێمە ئاگاداری ئەو پیاوە دەكەینەوە كە ناتوانێ لەكاتی ماچ كردندا خۆی بگرێ و یەكسەر جوت دەبێ لەگەڵ خێزانەكەی، ئەوا ئەو كاتە ڕۆژوەكەی بەتاڵ دەبێتەوەو دەبێ كەفارەت بدات كە دو مانگ بەڕۆژو بونە یەك لەدوای یەك. گەر نەیتوانێ بەڕۆژو ببێ ئەوا دەبێ (شەست) هەژارو فەقیر نان بدات.\nلەبەر ئەوە گەر كەسێك لەخۆی ترسا كە لەكاتی ماچ كردندا خۆی بۆ ناگیرێ، نابێ خێزانەكەی ماچ بكات.\nپێویستە مێرد كاریگەریى و شى كردنەوەى ماچ كردن بزانێ، تاكو ئەم كارەى لەبەرچاو ڕون بێ، گەر ویست و ئیرادەى كز و بێ هێز بو، با لەماوەى بەڕۆژوبوندا واز لەژنەكەى بێنێ و ماچى نەكات.\nدكتۆر (أرنو) دەڵێ: لەوكاتەى گەنج ژنەكەى ماچ دەكات، چەند گۆڕانكارییەكى خێراى بەسەردا دێت، هەندێكى كیمیاویەو هەندێكى دى ئەندامى(عضوی)یە.\nدیارە لەكاتى ماچ كردن پیاو كە هەست بەسەر و چاو سوڕان دەكات، ئەو دیاردەیە نیشانەى ئەو گۆڕانكاریەیە، بەڵگەى ئەوەشە كە چەند كارلێكردنێكى جیاجیا هەیە لەكیانى خۆیدا كاردەكات.\nیەكەم شت كە ڕودەدات گلاندى مێشكى مادەیەك دەردەدات كە كار لە گلاندى (أدرنالى) دەكات، كە كەوتۆتە هەردو گورچیلە، جا چالاكى دەكات و كۆمەڵێك لە توخمى كیمیاوى دەردەدات و دەیهاوێتە ناو خوێن، لەبەر بەهێزى كارتێكردنى ماچ ئەو دیاردەیە بە خێرایى بروسكە رودەدات و سەرجەم ئەندامەكانى جەستە دەگرێتەوە. جا گوشارى خوێن بەرز دەبێتەوە و لێدانى دڵ خێراتر دەبێ و سوڕى خوێن زیاتر چالاك دەبێت، خڕۆكەى سور لەخوێندا كەم دەكات و خانەكانى پێست دەكرێنەوەو ئارەقەى لێ دەردەچێ.\nلەوەى باسكرا بۆمان دەردەكەوێ لەبەر ئەو هۆیانەیە خواى گەورە قەدەغەى كردوە لەكاتى بەیەك گەیشتن و خواحافیزى هاوڕێ یەكترى ماچ بكەن، یان ئافرەت هاوڕێی خۆى ماچ بكات-كەبەداخەوە- ئەمە لەناویاندا زۆر بڵاوەو حەرامیشە. ئەوەى ڕێی پێدراوە تەنیا تەوقەكردنە كە بەهۆیەوە گوناهەكانى پێ هەڵدەوەرێ.\nپزیشكەكان سەلماندویانە ماچ زۆر نەخۆشى دەگوازێتەوە وەك (سیل) و (سفلس) كە نەخۆشیەكى فەرەنگى یە، میكرۆبەكەش لەڕێی دەمەوە دەچێتە ناو خوێن و لەوێشەوە بۆ هەمو جەستەو دەبێتە هۆى شێت بون و مردن.


جێژنی قوربانە، هەرەوەزە - قەڵەم\nبەرەبەری جێژنە، جێژنی قوربان. لە زۆربەی ماڵان هەرەوەزی مەڕ و ماڵاتە. خەڵک هەموو سەرقاڵی ئەوەن کە خۆیان بۆ جێژنی پیرۆزی قوربان ئامادە بکەن. کوڕە کەچەڵ کە دەمێکە گۆشتی نەخواردووە رۆژ ژمێری دەکات. لای خۆی دەڵێت، بەڕاستی رۆژێکی گەورەیە. گۆشتی مفت دەخۆین، ئەویش ئی ئەو لەچەر و لە برسان مردووانە. هیچ نەبێ، دەوڵەمەندەکان بە بەهانەی جێژن خۆشیان گۆشت دەخۆن.\nلە هەمووان سەر قاڵتر، مەلا عەلی و سۆفی رەحمان و حاجی حەسەن، ئەوان بەردەوام لە هاتووچۆ دان. پێکەوە کەین و بەینان هەیە. بەردەوام دەچنە مزگەوت. مەلا عەلی دەڵێ: هەرچی ئێوە خێر و خێرات زۆرتر بکەن، خێر و بەرەکەت زۆرتر روودەکاتە ئاوەدانی. سۆفی رەحمان و حاجی حەسەن کە دەوڵەمەندترین خەڵکی ئەو گوندەن لەسەر گاسوور و گازەرد گرێو دەبەستن کە جێژنی ئەم ساڵ هەر جووتە گا بکەنە قوربانی.\nمەلا عەلی دەڵێ: لە بیرتان نەچێت! جەرگ و دڵەکەی بۆ ئێمە دانێن. هەرچی زۆرتر خێر بە ماڵی مەلا بکەن خۆدا زۆرتر لێتان رازی دەبێت. لە دنیای دیکەش خۆم بەرەو پیرتانەوە دێم و ئاگام لێتان دەبێت. سۆفی رەحمان و حاجی حەسەن بە پێکەنینەوە سەیری یەکتری دکەن و دەڵێن: کەواتە بەحەشتمان بۆ خۆمان کڕیوە. مەلا عەلی لە ملی خۆی دەدات و دەڵێ: وەباڵ بە ئەستۆم کریوتانە!\nگاسوور سەری لە ئاخور دایە، خەریکی خواردنەوە. تا کەرە قوڵە کە هاو ژووری ئەوە دەڕواتە دەر، خێرا بەشەکەی ئەویش دەدزێت. گازەرد دێتە لای گاسوور، دەبینێ خەریکی خواردنە. دەڵێ: واز لە خوردان بێنە! چەند رۆژی دیکە جێژنە، دەبینە قوربانی جێژن. کەواتە هیچ فەرق ناکات، ئێمە هەر دمرین. گاسوور بە مڵچە مڵچ دەڵێ: بڕۆ هەی گەوجە. ئەمن بۆیە زۆرتر دەخۆم تا قەڵەوتر بم. هەر پاتاڵێک گۆشتی زۆرتر هەبێت، زووتر دەچێتە بەحەشت. گازەرد و کەرە قوڵە دەیکەن بە قاقا لێدان و فشە کردن. کەرە قوڵە دەڵێ: وەمزانی هەر خۆم کەرم، نەمزانی لە منیش کەرتر هەیە.\nگازەرد دەڵێ: تۆ خیانەت بە ئێمە دەکەی، تۆ رێگا خۆش دکەی تاکو سۆفی رەحمان و حاجی حەسەن زووتر بگەنە بەحەشت. نا دەبێ کارێک بکەین ئەم جێژنە سەر نەگرێت. ئێمە دەبێ پێش بەم تاوانە گەورەیە بگرین! نابێ خۆمان بکەینە قوربانی. ئێمە دەبینە سەردەستەی بوونەوەرەکانی دیکە، فێریان دەکەین تاکو رۆژێک پێشتر راکەنە چیاکان. بە دەنگی بەرز هاوار بکەین ئێمە نابینە قوربانی مرۆڤەکان. ئەوان لە ئێمە زیاتر نین. ئێمەش وەک ئەوان لە خوێن و گۆشت ساز کراوین. ئێمەش خۆمان خۆش دەوێت.\nکەرە قوڵە گوێی لەم قسانە دەبیت و دەڵی: تەگبیرێکی زۆر جوانە، بەڕاستی مرۆڤەکان شایانی ئەوە نین ئێمە ببین بە قۆربانی ئەوان. ئەم هەموو کەڵک و بەهەرەیە لە ئێمە وەردەگرن، کەچی بە مردنمان رازی نابن. وا باشە هەموو دەست بە دەست بین لەم گوندە راکەین تاکو ئەم جێژنە سەر نەگرێت!\nبەڵێ: چەند رۆژ بەسەر دەچێت، تاکو رۆژێک مەلا عەلی لەگەڵ سۆفی رەحمان و حاجی حەسەن دەچنە سەردانی گاسوور و گازەرد تاکو بزانن چاک قەلەو بوون، بۆ قوربانی دەبن؟ مەلا عەلی کە چاوی بە گاسوور و گازەرد دەکەێت، دیسان دەڵێ: وە باڵم بەم ئەستۆیە جووتە گای چاکن. خودا بە باشی لە گوناحتان خۆش دەبێت. خێر و بەرەکەت روودەکاتە ئاوەدانی، لە هەموو وڵات دەنگ دەداتەوە. ئەوکات منیش دەڵێم: ئەمە لە سایەی سەری سۆفی رەحمان و حاجی حەسەنە. ئێوە بە دڵنیایی دەچن بۆ بەحەشت.\nگازەرد کە قسەکەی مەلا عەلی پێ قۆڕ دەبێ، جووتەیەک دەهاوێت و مەلا عەلی لە حەرزێ دەدات. مەندیل و حەبا هەر یەک بەلایەکدا دەکەون. کەرە قوڵە کە مەلا عەلی بێ مەندیل و حەبا دەبێنێ، دەست دەکات بە قا قا لیدان و دەڵێ: وە باڵم بەم ئەستۆیە قسەکانت هەمووی راستن مامۆستا! سۆفی رەحمان و حاجی حەسەن کە مەلا عەلی بەم دۆخە دەبینن دەڵێن: خودایە تۆبە، بمان بەخشە!\nگاسوور و گازەرد پێکەوە برا بوون. سۆفی رەحمان و حاجی حەسەن کاتی خۆی لە بازار سەودایان لەسەر کردبوون. مانگا بۆری دایکیان وەسیەتی کردبوو: نابێ ئەم جووتە برایە لێک جیا بکرێنەوە، دەبێ بە مردن و بە ژین پێکەوە بن! بۆیە گازەرد بە هەموو شتێک هانای دەبردە لای گاسووری برای. گازەرد بە بچووکیش هار و هاج بوو، شتی ناحەقی قەبووڵ نەدەکرد. مەلا عەلی هەستایەوە، رووی کردە گازەرد و وتی: قەول بێت بۆ خۆم بە دەستی خۆم سەرت دەبڕم، لە پێش هەمووان ئەتۆ سەر دەبڕێن. گاسوور بە سرتە وتی: هەداە هیچ مەکە! نەکا لە پلانەکەمان تێبگەن! ئەگینا لێرە تا رۆژی پێش جێژن زیندانیمان دەکەن. دوایی هیچمان بۆ ناکرێت.\nگاسوور وتی: یەک ئارەزوومان هەیە، یەک رۆژ پێش جێژن لە نێو ئەو مێرگ و چیمەنەی پشت ماڵان بەڕەڵامان بکەن تاکو گۆشتەکەمان چەور و ئاودار بێت. بە دڵی خۆمان دەخۆین. دوایی هەرچی لەگەڵمان دەکەن، کەیفی خۆتانە. مەلا عەلی دەلێ: وە باڵم بەم ئەستۆیە قسەکەی بێ عەیب و ئیرادە. سەیرێکی مام سۆفی و حاجی دەکات، کاکە با وا بکەین! تەگبیرێکی زۆر جوانە. هەرچی گوشتەکە چەورتر و ئاودارتر بێت، لە دنیای دیکە خواردنی باشتر دەخۆن. سۆفی و حاجی سەیرێکی یەکتری دکەن و دەڵێن: وە باڵمان بە ئەستۆمان قسەکەی مامۆستا زۆر راستە!\nچەند رۆژ بەسەر چوو. گازەرد کە بە هاری ناسرابوو، خۆی گەیاندە هەموو بوونەوەرەکانی دیکە، تاکو لە پلان و تەگبیرەکەی خۆیان ئاگاداریان کاتەوە. هەموو بڕیاریان دا کە رۆژێک پێش جێژن کۆچ بکەن بۆ شوێنێکی تر. هەر وا بوو. سۆفی رەحمان و حاجی حەسەن ئێوارەی رۆژی پێش جێژن رۆیشتن تاکو گاسوور و گازەرد ئامادە بکەن. هەرچی گەڕان بێ سەر و شوێن بوون. زۆر گەڕان، لێرە و لەوێ، بەلام هیچ سوودی نەبوو.\nبە ناهومێدی هاتنە ماڵ، لەوێش نەبوون. ناچار روویانکردە ماڵی مەلا عەلی تاکو بەسەرهاتە بگێڕنەوە. مەلا عەلی تەواو حەبەسابوو. قسەی بۆ نەدەکرا. وتی: ئەی کەرە قوڵە، ئەویش دیار نیە؟ وتیان هیچ ئاسەوارێک لە مەر وماڵات نیە. مەلا وتی، دەبێ زۆر باش بگەڕێین، نابێ ئەم جێژنە پووچەڵ بکرێت، ئەگینا هەرچی غەزەب و خەراپەیە بەسەر ئەم گوندەدا دەبارێت. لە هەموو وڵات روورەش دەبین.\nوڵات بەرەو تاریکی دەچوو، چرای ماڵان دادەگیرسان. خەڵکی فەقیر و هەژار چاوەڕوانی رۆژی جێژنیان دەکرد. منداڵەکانیان خۆیان بۆ خواردنە خۆشەکانی رۆژی جێژن ئامادە دەکرد. یەک دەیوت گۆشتی بەرخم پێ خۆشە، یەک ئی مەڕ، یەک ئی گا سوور. بەلام کورە کەچەڵ بە یەک جۆرە گوشت رازی نەبوو. ئەو حەزی لە خواردنی هەموو جۆرە گۆشتەکان بوو. شەو درەنگ بوو، پێوسیت بوو خەڵک زوو بخەوەن تاکو خۆیان بە رۆژی دوایی ئامادە بکەن.\nبەڵێ، گاسوور و دەستە و دارەکەی رزگاریان بوو، لە شوێنێکی تایبەتی خۆیان شاردەوە. شەو کە خەوتن، کەرە قوڵە خەونی بینی. لە خەونەکەیدا لەگەڵ مەلا عەلی قسەی دەکرد. مەلا عەلی دیوت؛ وەرە خۆت بکە پێش قەدەم، وەرە تۆ خۆت بکە قوربانی. با گاسوور و گازەرد چاویان دەر بێت و نەگەڕێنەوە ئاوەدانی. دوایی لە وڵات بەدەر دەکرێن و لە نێو خەڵک رسوا دەبن. وەرە بۆ خۆم ئەم شانازییەت پێ دەبەخشم. بەڵێ، لە خەونەکەدا قەراریان پێش نوێژی بەیانی بوو، ئەوکاتەی مەلا دەچێتە مزگەوت. کەرە قوڵە بە دزی دێتەوە لای مزگەوت.\nمەلا عەلی بەیانی زوو کە دەڕواتە مزگەوت، دەبینێ کەرە قوڵە لەوێ راوەستاوە. سەیرێکی دەکات و دەڵێ: ئەوە تۆ لێرە چ دەکەی؟ کەرە قوڵە دەڵێ: خۆت وتت وەرە پێش مزگەوت، تاکو ئەم شانازییە نەسیبی من بێت. مەلا عەلی کەمێک بیر دەکاتەوە. خۆی نادۆڕێنێت. دەڵێ: راستە با ئەم شانازییە نەسیبی تۆ بێت. هیچ نە بێت با لە دنیای دیکە بەختەوەر بیت. مەلا دەڕوات بە دوای سۆفی رەحمان و حاجی حەسەن تاکو بێنە مزگەوت. کاتێک دێنە پێش مزگەوت دەبینن کەرە قوڵە تەنیایە.\nدەپرسن ئەدی گاسوور و گازەرد لە کوێن؟ ئەم هەموو مەڕ و ماڵاتی ئەم گوندە لە کوێن؟ کەرە قوڵە دەڵێ: من نازانم ئەوان لە کوێن. من لەگەڵ ئەوان نەبووم. مەلا عەلی بۆ ئەوی ئەوان لە نهێنی کەرە قوڵە وخۆی تێنەگەن دەڵێ: کاتی ئەم قسانە نیە! دەبێ هەرچی زوو دەس بە کار بین تاکو وڵات رووناک نەبووە. ئێمە دەبێ کەرە قوڵە بڕازێنینەوە، تاکو لە کەر نەچێت. ئەگینا دەبین بە پەندی دنیا. بەڵێ کەرە قوڵە دەڕازێننەوە بۆ قوربانی رۆژی جێژن. بە یانی زوو مەلا خەڵک ئاگادار دەکاتەوە کە خەونی بینیوە، دەبێ هەر یەک جۆرە گۆشت بخۆن، دەبێ شوکرانە بژێر بن تاکو خەڵکی فەقیر و هەژاریان لە بیر نەچێتەوە.\nهەر وەک چۆن هەموو ساڵێ جەرگ و دڵەکە بۆ ماڵی مەلا عەلی رەوانە دەکرا، ئەو ساڵیش هەر ئەو کارەیان کرد. کاتێک مەلا عەلی هاتەوە ماڵ، بێنی ژن و منداڵەکەی خەریکی خورادنی جەرگ و دڵی کەرە قوڵەن، بێ ئەوەی خۆیان پێ بزانن. هەرچی مەلا ژن هەوڵی دا مەلا عەلی گۆشتی کەری نەخوارد. کەرە قولە کە بێنی مەلا کڵاوی لەسەر هەموو لایەک ناوە، هاتە خەونی ژن و منداڵەکەی خۆی وخەڵک. کاتێک راستییە دەرکەوەت، هەم ژن و منداڵەی لە مەلا جیا بوونەوە، هەم شار بەدەریان کرد.\nمەلا عەلی ئاوارە و رسوا بوو. شەوێک خەونی بە کەرە قوڵە بینی، کەرە قوڵە و دەستە و دارەکەی لە پێش دەرگای جهەنەم وێستابوون تاکو ئەوان خۆیان لە دنیای دیکەش بە دەستی خۆیان تەنبێی بکەن.


ڕێکخراوێکی ڕاستڕەوی توندڕەوی یۆنان هەڕەشەی کوشتن و سوتاندن لە موسڵمانان دەکەن – ئیسلامی\nسه‌ره‌تا/ جیهانی ئیسلامی/ڕێکخراوێکی ڕاستڕەوی توندڕەوی یۆنان هەڕەشەی کوشتن و سوتاندن لە موسڵمانان دەکەن\n82 ده‌قه‌ی خوێندنه‌وه 1\nوەک سەرچاوە میدیاییەکان ناوی دەبەن “گروپێکی نازی” هەڕەشە لە موسڵمانان و ڕێکخراوەکانی تایبەت بە کۆچبەران دەکەن ئەویش لە پایتەختی یۆناندا.\nئەو ڕێکخراوە کە خۆی بە “کریپتیا” ناساندووە و ڕێکخراوێک یان گروپێکی ڕاستڕەوی توندڕەوە لە پەیوەندییەکی تەلەفۆنیدا هەڕەشەی لە کۆچبەرێک کردووە.\nبەگوێرەی سەرچاوەکان ئەندامانی ئەو ڕێکخراوە بەردەوامن لە هەڕەشەکانیان و لە یەکێک لە هەڕەشەکانیاندا کە لە ئانا ستامۆو لە دەستەی موسڵمانانی یۆنانە وتوویەتی، “ئێمە ئەو گروپەین کە کۆچبەران دەکوژین و دەسوتێنین و ئەشکەنجە دەدەین، بەزۆریش کۆچبەرانی موسڵمان”.\nسەرچاوەکانی هەواڵ ئاماژەیان بەوە کردووە کە ئەو کەسە بە ژمارەیەکی نەناسراو پەیوەندیەکەی کردووە و خۆیی وەکو “کریپتیا” ناساندووە.\nهاوکات ئەو کەسە بە شانازییەوە باسی لە هێرشێکیانبۆسەر منداڵێکی ئاوارەی ئەفغانی ١١ ساڵ کردووە، کە پێشتر تەنیا وەکو “ئەمیر” لەلایەن میدیاکانی یۆنانەوە ناسێنرابوو لە مانگی ١١ی ساڵی ڕابردوودا.\nستامۆو بە کەناڵی جەزیرەی وتووە “ئێمە ئەو تەلەفۆنە هەڕەشەئامێزەمان بە بەرپرسان ڕاگەیاندووە، و دواتر بۆمان دەرکەوتووە کە ڕێکخراوگەلێکی زۆری تریش هەمان هەڕەشەیان پێگەیشتووە”.\nهاوکات دەستە و گروپەکانی تری کۆمەڵگای مەدەنی لە یۆنان کە نەیانویستووە ناویان بە ئاشکرا بهێنرێت، ئەوەیان پشتڕاستکردووەتەوە کە هەمان ئەو هەڕەشانەیان لێکراوە.\nستامۆو باسی لەوەش کردووە “ئێمە وەکو دەستە و گروپەکانی کۆمەڵگای مەدەنی، وەکو موسڵمانان و دژە فاشیستەکان ناتۆقێین و ناترسین، تەواوی کۆمەڵگاش بەم جۆرە کردەوانە بە ئامانج کراون. ئێمە هەڕەشە قبوڵ ناکەین”.\nووشەی “کریپتیا” کە ئەو کەسەی تەلەفۆنەکەی کردووە و خۆیی پێ ناساندووە، ئاماژەیە بۆ گروپێکی کۆن بەناوی “سپارتانس” کە ناوبانگێکی خراپیان هەبوو بەوەی کە هێرشیان دەکردە سەر کۆیلەکان.\nلە ئەسینای پایتەختی یۆنان نزیکەی ٢٠٠ هەزار موسڵمان هەن، کە بریتین لەوانەی کە هەر لە بنەڕەتەوە موسڵمان بوون و ئەوانەی کە هاتوونەتە سەر دینی ئیسلام، و کۆچبەر و ئاوارەکانیش لەناویاندان.\nلە ساڵی ٢٠١٠دا سەنتەری لێکۆڵینەوەی پیوی ئەمریکی ئەوەی خستبووەڕوو کە لە تەواوی وڵاتی یۆناندا ٥٠٠ هەزار موسڵمان هەن، بەڵام لە ئێستادا و دوای لێشاوی کۆچبەر و ئاوارەکانی وڵاتانی ڕۆژهەڵاتی ناوەڕاست و ئەفریقیا ژمارەکە زۆر زیادیکردووە.\nتینا ستاڤریناکی کەسێکی یاساییە لە تۆڕی تۆمارکردنی توندوتیژی نەژادپەرستی و وتوویەتی، شتێکی ڕوونە کە “موسڵمانان کراونەتە ئامانج. ئەو گروپە هەمان شت بە هەموو گروپەکانی تر دەڵێن و هەمان هەڕەشەکان دەکەنەوە. ئەوان دەڵێن کە بەرپرسیارن لەو هێرشانەی دەکرێتە سەر کۆچبەران بە نزیکەیی لە هەموو شوێنێکی یۆنان”.\nلە نێوان ٢٥ی کانوونی یەکەمی ٢٠١٧ بۆ ٥ی کانوونی دووەمی ٢٠١٨ (واتە لە ماوەی ١١ ڕۆژدا)، ئەو هێرشانەی کە لەلایەن دەستەی (کێرفا)ەوە تۆمارکراون، کە دەستەیەکی دژ بە نەژادپەرستییە، بریتیبوون لە زیاتر لە ٣٠ هێرش بۆسەر کرێکارانی کۆچبەر، کە زۆرینەیان پاکستانی بوون و هێرشەکانیش لە ڕێنتی و نیکایا بوون، کە دوو گەڕەکی سەر بە شاری پیراوسی یۆنانن.\nچین.. فەرمانی ڕووخاندنی مزگەوتێکی گەورە دەرکرا و فەرمانەکەش هەڵپەسێردرا


سه‌ره‌تایه‌ك له (Microsoft Excel)\nئیكسێڵ ده‌توانێ چی بكات؟\nپرۆگرامی ئیكسێڵ به‌شێكه له گورزه‌ی پرۆگرامه‌کانی (Microsoft Office) به یه‌کێك له پرۆگرامه ناسراوه‌كانی بواری ژمێریاری ، كۆكردنه‌وه‌ی زانیاری، رێكخستنی ستوون و ڕیز، ئامار، بوودجه و گه‌لێ كاری تر.\nزۆربه‌مان ئیكسێلمان هه‌یه كه پێویست ناكات به‌رنامه‌ی دی به‌كار بێنین كه ڕه‌نگه قورستر و گرانتریش بێت.\nبڵاو به‌كارهێنانی، ئاسان، سه‌رچاوه‌ی زۆر و هتد.\nهه‌روه‌ها زۆربه‌ی هه‌ره زۆری ئه‌وانه‌ی كاره‌كانتی بۆ ده‌نێری ئیكسێڵیان هه‌یه و به‌ئاسانی ده‌توانن بیكه‌نه‌وه یان كاری تێدا بكه‌ن.\nزۆر كاری خشته ڕه‌نگه هه‌ندێكمان زۆر له‌و كارانه‌ی به ئیكسێڵ ده‌كرێن لامان نوێ بن.\n(كڕین و فرۆشتن Marketing)\nپلان و كۆنترۆڵ (planning and Controlling)\nكۆنترۆلی كات (Time,Schedule,Flex)\nپرۆگرامكردن به (VBA) وه زۆر لایه‌نی دیكه‌ی ڕێكخستنی زانیاری.\nبه كورتی ئیكسێڵ بریتییه له كۆكردنه‌وه‌ی زانیاری له ناو خانه‌كانیدا له شێوه‌ی ستوون و ڕیزدا وه به‌ستنه‌وه‌یان به یه‌كه‌وه به‌هۆی كۆمه‌ڵێك (نه‌خشه Function) یان (فۆرمۆلا Formula) وه بۆ وه‌دیهێنانی ده‌ره‌نجام به كاتێكی خێرا كه ئه‌مه‌ش كات و دووباره‌بوونه‌وه‌ی زانیارییه‌كان كه‌م ده‌كاته‌وه له كاره‌كانماندا.\nئێستا با پێكه‌وه پرۆگرامی (Excel) بكه‌ینه‌وه بۆ ئه‌وه‌ی ئاشنا بین له به‌شه دیاره‌كانی.\nسه‌رنج بده ئه‌م وێنه‌یه‌ی خواره‌وه:-\n(پرۆگرامی ئیكسێڵكه‌ت هه‌ر وه‌شانێكه (٩٧، ٢٠٠٠، ئیكسپی، ٢٠٠٢ یان هه‌ر زمانێك بێت جیاوازییه‌كی ئه‌وتۆی نییه)\n١- (خانه Cell) كه ده‌توانین زانیارییه‌كانمانی تێدا بنووسین وه‌ك ئه‌و جێگه‌ی وشه‌ی (كورد)مان به ڕه‌نگی شین تێدا نووسیوه.\n- له یه‌ك (خانه)دا ده‌توانین تا‌كوو (٢٥٥) (نووسه Character) بنووسین.\n- خانه ده‌توانین زانیاریی هه‌مه‌جۆری تێ بكه‌ین:-\nهێمای زانستی (Scientific Notation)\nڕاست یان چه‌وت (True or False)\n- له یه‌ك (په‌ڕه Sheet) دا (٤،١٩٤،٣٠٤ ) خانه هه‌یه.\n٢- (ستوون Column) كه به پیت ناونراوه (A,B,C,D,E ) و هتد بریتییه له هه‌موو خانه‌كانی ئه‌و ستوونه وه‌ك له وێنه‌كه‌دا ستوونی ( G)مان نیشان داوه.\n- یه‌ك (په‌ڕه Sheet) (٢٥٦) ستوونی هه‌یه.\n٣- (ڕیز Row) كه به ژماره ناونراوه (1,2,3,4) و هتد بریتییه له هه‌موو خانه‌نه‌كانی ئه‌و ڕیزه ئاسۆیییه وه‌ك له وێنه‌كه‌دا ڕیزی ژماره (10)مان نیشان داوه.\n- یه‌ك (په‌ڕه Sheet) ( ٦٥٥٣٦ ) ڕیزی هه‌یه.\n- له یه‌ك (په‌ڕه Sheet)دا تا ( ١٦،٣٨٤) ڕیز زانیاری ده‌توانین بنووسین.\n٤- ستوون و ڕیز یه‌كدی ده‌بڕن كه ئه‌مه وا ده‌كات هه‌موو خانه‌یه‌ك ناوێكی تایبه‌تی خۆی هه‌بێت كه به پیتی ستوونه‌كه و ژماره‌ی ڕیز ناو ده‌برێت. بۆ زانینی ناوی هه‌ر خانه‌یه‌ك ده‌بێ خانه‌كه چالاك بێت (كلیك) كرابێت.\nهه‌روه‌ك له وێنه‌كه‌دا ئاماژه‌مان پێ كردووه خانه‌ی (كورد) چالاكه بۆیه له (تووڵامراز Toolbar) ی (فۆرمات Format) به‌شی (name box) هێمای (D7) ی پێ داوین، که ناوی خانه‌که‌یه.\n٥- تووڵی فۆرمۆلا (Formula bar) كه به‌شێكی گرنگی ئیكسێڵه هه‌ر خانه‌یه‌ك چالاك بكه‌ین له‌و تووڵه‌دا پیشانمان ده‌دات، ئه‌و خانه‌یه چی كردارێكی تێدا كراوه، ئه‌گه‌ر ته‌نها (ده‌ق text) بێت ئه‌وا هه‌مان نووسین نیشان ده‌داته‌وه وه‌ك له نموونه‌كه‌ی ئێمه وشه‌ی كوردی به بچووكی ده‌رخستووه له ده‌ستی ڕاستی (تووڵی فۆرمۆلا Formula bar).\nبه‌ڵام ئه‌گه‌ر (فۆرمۆلا Formulas) یان (نه‌خشه Function)مان به‌كار هێنابێت ئه‌وا (فۆرمۆلا) كه ده‌بینین له (تووڵی فۆرمۆلا Formula bar).\nبۆ نموونه سه‌یری ئه‌م وێنه‌یه بكه:-\n- ژماره (2) که له خانه‌ی (C1)دا دیاره بریتییه له کۆی ژماره‌کانی خانه‌ی (A1+B1).\n٦- هه‌موو په‌ڕگه‌یه‌كی ئیكسێڵ پێی ده‌وترێ (په‌ڕتووكی كار Workbook) كه چه‌ند (په‌ڕه Sheets)یێكی گرتۆته خۆی.\nدیاره تووڵ و تووڵامرازی که زۆرن له (Excel)دا که ناکرێ ئێستا هه‌موویان باس بکه‌ین، به‌ڵام هه‌ندێکیان هه‌مان تووڵامرازن که له ( Word)دا هه‌یه و ڕه‌نگه پێی ئاشنا بیت وه‌ک (تووڵامرازی نموونه‌یی Standard toolbar) و (تووڵامرازی فۆرماتFormatting toolbar) و هتد.\nهه‌وڵ بده هه‌ندێ زیاتر ئاشنا بیت به تووڵ و توووڵامرازه‌کان تا له بابه‌ته‌کانی داهاتوو به ئاسانی ڕاهێنانه‌کان جێبه‌جێ بکه‌یت.\nكۆكردنه‌وه له Microsoft Excel دا (١)


ترێندەکانی مۆدی بەهار و هاوینی 2019 | کانیاو | دیزاینەرێکە، تایبەت بۆ ستایلی تۆ\nزۆرکەس بە پێی وەرزەکانی ساڵ، پێیان‌خۆشە جل‌و بەرگەکەیان لە ترێندەکانی مۆدی ئەو کاتە هەڵبژێرن. لەم بابەتەی کانیاودا سەبارەت‌بە ترێندەکانی مۆدی بەهار و هاوینی 2019 قسەتان بۆ دەکەین، لەبەر ئەوەی کە بتوانن باش‌تر جل‌و بەرگی گونجاو هەڵبژێرن.\nناودارترین ترێندەکانی مۆدی بەهار و هاوینی 2019\nترێندەکانی مۆدی بەهار و هاوینی 2019: جین\nبە خۆشەویست‌ترینی ناو کانتۆری جل‌و بەرگی هەموومانەوە دەست پێ دەکەین. بەڵێ بۆچوونەکەت باش بوو، “جین” بریاری داوە ئەمساڵ زۆرتر لە هەموو کات و وەکو ساڵەکانی 1980 و 1990 لە ستایلەکاندا دەرکەویت. بۆ ئەم ستایلە لەوانەیە پێویست نەبێت بازاڕ بکەن. تەنها جل‌و بەرگە جینە کۆنەکانی خۆتان یان بنەماڵەکەتان بدۆزنەوە لەبەری کەن.!\nیەک خستنی پێڵاو و جل‌وبەرگ\nترێندەکانی مۆدی بەهار و هاوینی 2019: جامپ سوویت\nجامپ سوویتەکان (ئەو جل‌و بەرگانەی کە سەرتاپایە) دوو ساڵ دەبێت کە بەناوبانگ بوون و ئەمسالێش هەروەک ساڵان ناودار بوون. ئەگەر هەتا ئەمساڵەکە ئەم جۆرە جل‌و بەرگەتان تەنها بۆ ماڵەوە یان لای هاوڕێکان‌تان دەکردە بەرتان، لەمەودوا دەتوانن بۆ دەرەوەی ماڵ کەڵکی لێ بگرن.\nهەڵبەت جل‌و بەرگی خانمانەی کوردی خۆی سەرتاپایە و زۆر ڕەنگین و جوان و ڕێک و پێکە. ئێوە دەتوانن لەناو جل‌و بەرگی جوان و ڕەسەنی کوردیدا جل‌و بەرگەکەتان هەلبژێرن.\nئەگەر تماشایەکی ناو فرۆشگە گەورەکان بکەن، دەبینن کە ئەمسال بڕیار دراوە هەموو شتێک بدرەوشێتەوە. پووڵەک، ئەکلیل و قوماشە هۆلۆگرامیەکان و هەر شتێک کە جل‌و بەرگ بدرەوشێنێتەوە، ئەمساڵ مۆدە. پێشنیارێکی زۆر باش بۆ ئەمساڵ کەڵک گرتن لە جل‌و بەرگی کوردیە. لەبەر ئەوەی کە جل‌و بەرگی کوردی زۆر بەباشی لەگەڵ مۆدی ئەمساڵ یەک دەکەوێت. جل‌و بەرگێکی بریقە‌داری جوان هەڵبژێرن و وەکو مانگە شەو بدرەوشێنەوە.\nهەواڵی خۆش ئەوەیە کە جل‌و بەرگی یەک ڕەنگیش مۆدە. ئەمساڵەکە هەڵبژاردنی زۆرتان لە جل‌و بەرگە یەک ڕەنگەکان بۆ دەکرێت. تاپ و دامەن، بلوز و شەلوار، چاکەت و دامەن، چاکەت و شەلوار و هەر چەند تیکە پێتان خۆشە لە یەک ڕەنگ و جنس تێکڵاوی بکەن.\nئەگەر دامەن لە پێ دەکەن، هێشتا مۆڵەتی تاقی کردنەوەی ترێندەکانی ساڵی پێشووتان هەیە. دامەنی پێلیسێ (چین چین) هەتا گەورەتر بێت، سەرنجڕاکێش‌ترە. دامەنی ساتەنیش لە ترێندەکانی بەهار و هاوینی ئەمساڵە کە دەتوانن لەبەری کەن.\nجل‌و بەرگی سایزی گەورەتریش، هەروەها لەو ناوەدا بوون و لەوانەیە جارێ هەر ببن. بەڵام ئەمساڵ جگەلە سایزی گەورەتر زۆریش پان بوون. بۆ ئەو کەسانەی کە ستایلی ئاوانگاردیان پێ جوانە، ئەم جۆرە جل‌و بەرگە بۆ دوانیوەڕۆ و شەو زۆر گونجاوە.\nترێندەکانی مۆدی بەهار و هاوینی 2019: جل‌و بەرگی چل تیکە\nواتان دەزانی جل‌و بەرگی چل تیکە هەر لە کوردستان دەدۆزرێتەوە. جل‌و بەرگی چل تیکە یەکێک لە ترێندەکانی مۆدی 2019یە. ئەمەش یەکێک لەو مۆدانەیە کە نایەوێت بیسەنن، خۆتان دەتوانن لە ماڵۆ دانیشن و بیدوورن.\nبۆ زۆرکەس یەک‌خستنی دوو یان چەند ڕەنگی جیاواز کارێکی دژوارە و پێیان خۆشە لە یەک ڕەنگ بۆ جل‌و بەرگ کەڵک بگرن. ئەمساڵ ستایلی مۆنۆکرۆم یان سەرتاپا یەک ڕه‌نگ مۆد و ترێندە و تەنها ڕەنگە دڵخوازەکەتان بدۆزنەوە و بیکەنە بەرتان.\nبەڵام ترێندی دڵخوازی جل‌و بەرگی ڕەنگینیش زۆرە. ئەمیشە ترێندێکە کە خۆت دەتوانی دروستی کەی. ترێندی تای دای (tie-dye) بەو جل‌و بەرگانە دەڵێن کە خۆتان دەتوانن بە دەستی خۆتان دروستی کەن. زۆربەی کاتەکان بۆ ڕەنگ کردن، لە چەند ڕەنگ کەڵک دەگیرێت.\nلە بواری ئەو قوماشانەدا کە ئەمساڵ مۆدن، دەتوانین قوماشی گوڵداری وینتیج، ئەنیماڵ پەتێرن (شێوەی ئاژەڵان) و پەتێرنە (شێوە) تێکڵاویەکان ناو بەرین. شێوەی پێستی پڵەنگ و مار، بە ڕەنگی جیاوازەوە کە لەگەڵ شێوەی ڕێ ڕێ و شێوەی دیکەش تێکلاو دەکرێت.\nڕێشکە‌دار یەکێکی دیکە لەو ترێندانەیە کە لە بەشە جیاوازەکانی جل‌و بەرگ و ئکسسوارت دەتوانن بیبینن. تەنانەت لە پێڵاویشدا ئەم شێوە بەکار دەڕوات.\nشەلواری کارگۆ یان چەند گیرفانی کە هەتا ئێستا زیاتر پیاوەکان لەبەریان دەکرد، ئەمساڵ لە مۆدی خانمانەشدا بەکار برا. ئەگەر ستایلی کەژوالی (ئاسوودە) کوڕانەتان پێ جوانە، ئەمساڵ ئەم ستایلە تاقی بکەنەوە.\nکام پێڵاو و ئکسسوارت لە ساڵی نوێدا مۆدە؟\nعەینەکی ناسک و درێژ، ملوانکەی ناسک و چین چین، گوارەی گەورەی فانتێزی، جانتای داری بامبۆ و حەسیر، بەنی عەینەک، کڵاوی ڕاوە ماسی و جانتای ناوقەد، لە ترێندەکانی ئکسسوارتی ئەمساڵن.\nپێڵاوی رەنگی بە ڕەنگی بەرچاو و ڕۆشن وەکو سووری ڕۆشن، زەرد، بەنەوش، شین و سەوز، پێڵاو بە رەنگ و شێوەی پێستی ئاژەڵان و پێڵاوی جۆری تەخت (Flatform) لە جۆرە جیاوازەکاندا، گشتیان ترێندن. هەڵبەت پێڵاوە بەربازەکان وەکو سەندەلە بەنیەکان لە ڕەنگی بێلایەندا بۆ هاوین، زۆر ئاسوودە و فێنکن.\nترێندترین ڕەنگەکانی ساڵی 2019\nلە بواری ڕەنگەکاندا، ئەمساڵ بۆ هەمووکەس بەربژێری جیاوازی زۆر هەیە. لەناو هەمووی ڕەنگەکاندا بەردەوام زەرد لە گشتی زۆرترە. ئەم ڕەنگە لە ئەمبەییەوە بیگرە هەتا زەردەچەوەیی، بەکاری دەبەن و پێشنیار دەکرێت.\nڕەنگی سەرنجڕاکێشی دیکە، بەنەوشی یاسیە. زۆربەی خەڵک بڕوایان وایە ئەم ڕەنگە بە هەموو کەس ناکەوێت و هەمووکەس نایکەنە بەریان. ئەمە لە حاڵێکدایە کە ئەگەر ڕەنگەکە بە پێستتان بکەوێت، ئەم ڕەنگەش بۆ ئێوە گونجاوە و دەتوانن بەکاری بەرن. تەنیا دەبێت، بزانن ڕەنگەکە هەتا چ ڕادەیەک کاڵ یان تۆخ بێت.\nسەوزی جەنگەڵی یان سەوزی زمووڕتی یەکێکی دیکە لە ترێندەکانی مۆدی بەهار و هاوینی ئەمساڵە کە بۆ ئەو کەسانەی کە ڕەنگی پێستیان کارامێلی کاڵ یان شوکولاتیە، پێشنیار دەکرێت.\nبۆ ئەو کەسانە کە حەز بە ڕەنگە بێلایەنەکان دەکەن، ئەمساڵ ساڵی لەبەر کردنی ڕەنگی بێژ، هەتا هەر ڕادەیەک تۆخ یان کاڵە کە لەوانە دەتوانین: تافی، کارامێلی، کەرەیی و… ناوبەرین. ئەم ڕەنگە بێلایەنە بۆ گشتی تەمەنەکان دەبێت و لە هەمووکەس جوانە و لەگەڵ هەر ڕەنگێکی دیکە جوانە.\nبەپێچەوانەی گرووپی پێشوو، هەندێ کەس هەن کە حەزدەکەن، بەو ڕەنگە کە دەیکەنە بەریان بەرچاو کەون. ڕەنگە نێئۆنیەکان زۆربەی کاتەکان هەڵبژاردەی ئەم کەسانەیە. نێئۆنیەکان ئەمساڵ وەکو نێئۆنی بە ڕەنگی شووتی، زۆر جۆراوجۆرتر لە ساڵان بەکار دەبرێن.\nجگەلە ئەمانە سووری پرتەقاڵی، مەرجانی زینوو، شینی پرەنسێسی، پەمەیی پەڕ تاووسی، تەڵایی سنەوبەری، خاکی، سپی و ڕەنگی مات و بریقەداری زۆری دیکە لە ئەمساڵدا بەکار دەبرێن.\nلە کۆتاییدا کانیاو پێشنیار دەکات کە جل‌و بەرگی جوانی دەرەوە دەتوانن بەکار بەرن بەڵام جل‌و بەرگی جوانی کوردی لەبیر مەکەن. هەروەها لە پیشەسازە مۆددا لەبیرمان نەچێت کە ئازار بە ئاژەڵان و سروشت نەگەیەنین و لایەنگری سروشت بین.\nخوشکه بچوکه که ی کانیاو\nوەک هەمو کچێک حەزم لە دنیای رەنگ و جل و بەرگە نخشراوەکانە. لە کانیاو ئەم هەلە بۆ من رەقسا تا بتوانم دوای حەز و ئارەزوەکانم کەوم.


یه‌كێتی "هێڵی سور" بۆ پارتی داده‌نێت\n- 1/30/2019 9:36:00 PM 58574 جار خوێندراوەتەوە\nمەکتەبی سیاسی یەکێتی نیشتیمانی كوردستان لەبارەی هێرشی میدیایی و لێدوانی سه‌ركرده‌كانی پارتی دژی سه‌ركرده و ئه‌ندامه‌كانی كۆبوه‌وه و سه‌ره‌ڕای پێدانی هۆشداری به‌و حزبه، ده‌یه‌وێت لێره به‌دوا "هێڵی سور"ی بۆ دابنێت.\nمەکتەبی سیاسی یەکێتی ئەمڕۆ چوارشەممە لە سلێمانی به سه‌رپه‌رشتی كۆسره‌ت ره‌سوڵ، جێگری سكرتێری گشتی کۆبوەوە، بەپێی زانیاریەکانی خەندان، لە کۆبونەوەکەدا باسیان لە نیگەرانییەکانیان لە لێدوانی سەرکردەکانی پارتی و هێرشه‌كانیان كردوه له رێگه‌ی میدیاکانیانه‌وه.\nیەکێتی هێڵی سور دادەنێت\nسەرچاوەیەکی ئاگادار لە کۆبونەوەکەی مەکتەبی سیاسی یه‌كێتی بە خەندان-ی وت، "لە کۆبونەوەی ئەمڕۆدا یەکێتی بڕیاریدا پارتی لە لێدوانی بەرپرسەکانی و هێرشەکانی لە میدیاکانەوە ئاگاداربکاتەوە و هێڵی سوری بۆ دابنێت، هاوكات هۆشداری ئەوەی پێبدات ئەو هێرشانە پەیوەندیەکانیان زیاتر ئاڵۆز دەکات".\nپارتی هەوڵی تێکدانی په‌یوه‌ندییه‌كان ده‌دات\nئاماژه‌ی به‌وه‌شكرد، "پارتی له جیاتی ئه‌وه‌ی بیر له ته‌بایی په‌یوه‌ندیه‌كانی هه‌ردو حزب و دۆزینه‌وه‌ی میكانزمێك بۆ كێشه‌كانی نێوانیان بكاته‌وه به‌پێچه‌وانه‌وه پارتی هه‌وڵی تێكدانی په‌یوه‌ندییه‌كان ده‌دات".\nسه‌رچاوه‌كه باڵای خه‌ندان وتیشی، "پارتی پێشتر دژی ئه‌و جۆره لێدوانانه بوو، به ئیرهابی فیكری ناوی ده‌برد، به‌ڵام ئێستا به پلان و به فۆڕمی جیاجیا ئه‌نجامی ده‌دات و یه‌كێتی ناچار به وه‌ڵامی توند ده‌كات".\nدوای ته‌واوبونی كۆبونه‌وه‌كه‌ی مه‌كته‌بی سیاسی، یه‌كێتی له راگه‌یه‌ندراوێكدا دوپاتیكرده‌وه، "بۆ به‌رده‌وامی كۆبونه‌وه‌ی گفتوگۆی لایه‌نه سیاسییه‌كان بۆ پێكهێنانی كابینه‌و چاره‌سه‌ركردنی كێشه‌كانی له هه‌رێمی كوردستان و كه‌ركوك و به‌غدا، پێویسته كه‌شێكی دۆستانه‌و ئارام هه‌بێت، به تایبه‌ت كه‌ناڵه‌كانی راگه‌یاندنی حزبی و سێبه‌ری لایه‌نه سیاسییه‌كان خۆیان دوربگرن له بڵاوكردنه‌وه‌ی پڕوپاگه‌نده و ناوزڕاندنی سه‌ركرده‌و كادره‌كان و لێدوانی نابه‌رپرسیارانه".\nكه‌ناڵه‌كانی راگه‌یاندن خۆیان دوربگرن له‌بڵاوکردنەوەی پڕوپاگه‌نده و ناوزڕاندنی سه‌ركرده و کادرەکان\nئاماژه به‌وه‌شكراوه، "له كۆبونه‌وه‌كه‌دا جه‌خت له سیاسه‌تی چه‌سپاو له مێژیینه‌ی یه‌كێتی له باره‌ی یه‌كڕیزی و یه‌ك هه‌ڵوێستی لایه‌نه سیاسییه‌كانی كوردستان كرایه‌وه، له پێناوی ده‌سته‌به‌ركردنی ئاینده‌یه‌كی گه‌ش بۆ گه‌لی كوردستان".\nسه‌رچاوه‌كه‌ی خه‌ندان وتیشی، "یه‌كێتی نیگه‌رانه له هه‌وڵه‌كانی پارتی بۆ ئه‌نجامدانی كۆبونه‌وه و گه‌یشتن به رێككه‌وتن له‌گه‌ڵ چه‌ند گروپێكی جیا و باڵ و ئاڕاسته جیاكانی ناو یه‌كێتی نیشتیمانی كوردستان".\nیەکێتی نیگەرانە لەهەوڵی پارتی بۆ ئەنجامدانی کۆبونەوە لەگەڵ ئاڕاستە جیاکانی یەکێتی\n"هه‌رپرسێك كاتێك بڕیاری له‌باره‌وه ده‌درێت له ناو یه‌كێتیدا ده‌بێت ئه‌نجومه‌نی سه‌ركردایه‌تی یه‌كلایی بكاته‌وه، ئه‌گه‌ر نا جێگه‌ی قبوڵكردن نییه و نابێت"، سه‌رچاوه‌كه‌ی خه‌ندان وایوت.\nهه‌رپرسێك كاتێك بڕیاری له‌باره‌وه ده‌درێت له ناو یه‌كێتیدا ده‌بێت سه‌ركردایه‌تی یه‌كلایی بكاته‌وه\nخه‌ندان زانیویه‌تی، یه‌كێتی به دوای رێگه‌یه‌كی نوێدا ده‌گه‌ڕێت بۆ لێكنزیك بونه‌وه و گه‌یشتن به رێككه‌وتن له‌گه‌ڵ بزوتنه‌وه‌ی گۆڕان، كه به هاوبه‌شی و پێكه‌وە حكومه‌تی سلێمانی ده‌به‌ن به‌ڕێوه، به‌وته‌ی سه‌رچاوه‌كه‌ی خه‌ندان، "یه‌كێتی پێیی وایه چۆن له سلێمانی له‌گه‌ڵ گۆڕان پێكه‌وه شه‌ریكن ده‌بێت له هه‌رێمیش له ده‌ره‌وه‌ی پارتی بگه‌نه رێككه‌وتنێك و كێشه‌كانیان چاسه‌ربكه‌ن".\nیه‌كێتی به دوای رێگه‌یه‌كی نوێدا ده‌گه‌ڕێت بۆ لێك نزیكبونه‌وه گۆڕان\nهه‌ربه‌پێی زانیاریه‌كان یه‌كێتی هه‌وڵده‌دات ره‌زامه‌ندی گۆڕان به‌ده‌ستبهێنێت بۆ پشتیوانیكردن له پڕۆژه فراوانه‌كه‌ی، كه بڕیاروایه پێشكه‌شی پارتی بكات، و تێیدا چوار سه‌رۆكایه‌تییه‌كه‌ی هه‌رێمی كوردستانی به‌سه‌ر پارتی و یه‌كێتی و گۆڕاندا به‌شكردوه.\nیەکێتی هەوڵدەدات ڕەزامەندی گۆڕان بەدەستبهێنێت بۆ پشتیوانیکردن لە پرۆژە فراوانەکەی\nپێشتر خه‌ندان له راپۆرتێكدا بڵاویكردبوه‌وه، یەکێتی دەیەوێت لەگەڵ گۆڕان گفتوگۆکانی دەستپێبکات و بگاتە رێککەوتن، ئه‌وه‌ش له پێناوی دورخستنه‌وه‌ی ئه‌و بزوتنه‌وه‌یه له ئه‌گه‌ر ئه‌نجامدانی هه‌ر رێككه‌وتنێك له‌گه‌ڵ پارتی له ده‌ره‌وه‌ی یه‌كێتی.\nبەرپرسێکی باڵای گۆڕان کە بەمەرجی ناونەهێنانی قسەی بۆ خەندان کردبو رایگەیاندبو، "گۆڕان پێناچێت ویستی رێککەوتنی هەبێت بەبێ ئاگاداری پارتی، چونکە نایانەوێت ئەو ریسەی لێببێتەوە بەخوری کە لە چەندین کۆبونەوەی رابردوی لەگەڵ پارتی پێی گەیشتوە".\nتا ئێستا گۆڕان نیگه‌رانه له یه‌كێتی\nبه‌پێی زانیاریه‌كانی خه‌ندان، تا ئێستا گۆڕان نیگه‌رانه له یه‌كێتی و پێیوایه "واژۆكردنی رێككه‌وتن له‌گه‌ڵ ئه‌و حزبه ده‌رئه‌نجامێكی ئه‌وتۆی بۆ بزوتنه‌وه‌كه و هه‌رێمی كوردستان نابێت".\nئه‌وه‌ش له‌كاتێكدایه له 17ی مانگی ئایاری ساڵی 2016، یەکێتی و گۆڕان به ئاماده‌بونی مامجه‌لال، سكرتێری كۆچكردوی یه‌كێتی و نه‌وشیروان مسته‌فا، رێكخه‌ری گشتی كۆچكردوی گۆڕان رێککەوتنێکیان واژۆکردبو.\nرێكه‌وتنه‌كه‌ی دو حزبه باڵاده‌سته‌كه‌ی سلێمانی لە 11 بەش‌و 25 ماددە پێکھاتوە، تێیدا ھەردولا تێڕوانینی ھاوبەشی خۆیان خستوەتەڕو دەربارەی پرسەکانی تایبەت بە حزب، ناوخۆی ھەرێمی کوردستان، عێراق‌و ناوچەکە لەروی سیاسی‌و ئابورییەوه.\nبه‌ڵام دوای روداوه‌كانی شه‌وی 12ی ئایاری ساڵی 2018 كه تێیدا هێرشكرایه سه‌ر گردی زه‌رگه‌ته و ده‌ستڕێژی گولله له وێنه‌ی نه‌وشیروان مسته‌فا كرا، په‌یوه‌ندیه‌كانی یه‌كێتی و گۆڕان گه‌یشته بنبه‌ست و تا ئێستاش په‌یوه‌ندیه‌كانیان ئاسایی نه‌بوه‌ته‌وه.\n#یەکێتی #یه‌كێتی و پارتی #پارتی #پێکهێنانى کابینەى نۆ #حکومەتی هەرێم #سەرۆکایەتی هەرێم #عێراق #گۆڕان #هه‌رێمی كوردستان #هه‌ڵبژاردنه‌كانی هه‌رێم


دەرباز كۆسرەت ڕەسول هۆكاری گرفتەكانی نێوان پارتی و یەكێتی ئاشكرا دەكات – تۆڕی میدیایی خەڵک\n2020/06/03 - 12:32 PM\nدەرباز كۆسرەت ڕەسوڵ كارگێڕی مەكتەبی سیاسی یەكێتیی نیشتمانیی كوردستان، ڕایدەگەیەنێت: تائێستا شەراكەت لە ئیدارەی خۆجێیەتی هەولێر نییەو یەكێتیش هاوبەش نییە لەو شارە، ئەوەش دەخاتەڕوو كە گرفتەكانی نێوان یەكێتی و پارتی بۆ نەبوونی متمانە دەگەڕێنەوە.\nدەرباز كۆسرەت لە دیمانەیەكی تەلەفزیۆنیدا لەگەڵ کەناڵی گەلی کوردستان، ڕایگەیاند: لەدوای یەكگرتنەوەی ئیدارەی حكومەتی هەرێم، نەمانتوانیوە بەپێی پێویست خزمەتی یەكێتییەكانی هەولێر بكەین، ئەوان مافی خۆیانە گلەیی بكەن و نازیان بەسەر یەكێتییەوە هەیە.\nوتیشی:” ئێمە بڕوامان بە تەبایی و یەكڕیزیی حكومەتی هەرێم و لایەنە سیاسییەكان هەیە، لەسەر ئەو بنەمایەش هەوڵ دەدەین بتوانین لەرێگەی حكومەتی هەرێمی كوردستانەوە، بە بیركردنەوەو شێوازێكی جیاوازەوە، شەراكەتێك لەسەر ئەساسی حكومەتی خۆجێیەتی هەولێر دروستبكەین، كە بەداخەوە ئەو شەراكەتە لەئێستادا نییە”.\nدەرباز كۆسرەت ڕەسوڵ ئاماژەی بەوەشكرد كە ئەوان وەك یەكێتی تائێستاش هاوبەش نین لە حكومەتی خۆجێیەتی هەولێر و وتی:” ئومێد دەكەین ئەگەر دەرفەت هاتە پێشەوە و پەیوەندییەكان باشتر بوون، ئەو پرسەش بكەینە پرسێكی گەرمی گفتوگۆكانمان”.\nكارگێڕی مەكتەبی سیاسی یەكێتی، بەپێویستیشی زانی هەرێم بگەڕێتەوە بۆسەر ئەو فەلسەفە حوكمڕانییەی كە لەسەردەمی سەرۆكایەتیكردنی حكومەت لەلایەن كۆسرەت ڕەسوڵ عەلییەوە پەیڕەو دەكرا، لەوبارەیەوە ڕایگەیاند: شانازییە بۆ ئێمە كە باسی سەردەمی حكومڕانیی كاك كۆسرەت دەكرێت، بەڕاستی ئەوكات حكومەت حكومەتی خانووە قوڕەكان بوو، خەڵك دەیزانی كە توانای دارایی حكومەت چەندەو بەراوردی لەنێوان سەردەمی پێش ڕاپەڕین و دوای ڕاپەڕین دەكرد، بۆیە بە حكومەتی خۆیان دەزانی.\nئاماژەی بەوەشكرد كە لەو سەردەمەدا سەرباری بوونی چەندین ئابڵوقە لەسەر هەرێمی كوردستان و دروستبوونی شەڕی ناوخۆیی، بەڵام ڕۆژێك مووچەی فەرمانبەرانی هەرێم نەفەوتا.\nلەبەشێكی تری گفتوگۆی ئەودیدارەدا لەگەڵ كارگێڕی مەكتەبی سیاسیی یەكێتی تیشكی خستەسەر پەیوەندییەكانی ئێستای نێوان پارتی و یەكێتی گرفتەكانی بۆ “نەمانی متمانە” گەڕاندەوە.


لەبازگەی گۆمەسپان رێگری لەمەحمود سەنگاوی كراوە بچێتە هەولێر\n19/09/2019 4339 جار خوێندراوه‌ته‌وه\nلەبازرگەی شاری هەولێر رێگری لەمەحمود سەنگاوی ئەندامی مەكتەبی سیاسی یەكێتی نیشتمانی كراوە بۆ چوونە ناو شاری هەولێر، كە بەنیازی بەشداریكردن لەكۆبوونەوەی سیاسی حیزبەكەی بەنیاز بووە سەردانی ئەو شارە بكات.\nلەتیف شێخ عومەر وتەبیژی یەكێتی لە كۆنفڕانسێكی رۆژنامەنوسیدا لە بارەگای سەرەكی مەكتەبی سیاسی لە هەولێر رایگەیاند، ئەمرۆ كۆبوونەوەی مەكتەبی سیاسی بەرێوە دەچێت لە هەولێر، بەڵام لە بازگەی دێگەڵە رێگە بەمەحمود سەنگاوی نەدراوە بچێتە هەولێر.\nوتەبێژی یەكێتی جەختیكردەوە، وەكو یەكێتی ئەم كارە قبوڵ ناكەن و حكومەتی هەرێم بە بەرپرسیار دەزانن لەو كارە.\nهەروەها وتەبیژەكەی یەكێتی راشیگەیاند، قابیلی قبوڵ نییە ئەو جۆرە كارانە لەكاتێكدا كوردستان موڵكی هیچ لایەنێك نییەو موڵكی هەموو خەڵكی كوردستانەو باسی لەوەش كرد، ئەوەی بەرانبەر مەحمود سەنگاوی كراوە بەرانبەر هەموو خەڵكی كوردستان كراوە.\nلەتیف شێخ عومەر جەختیكردەوە، عەقڵییەتێك هەیە دەیەوێت كوردستان دابەشی دوو ئیدارە بكات و ئەوان وەك یەكێتی هەڵویستیان دەبێت‌و دەبێت لایەنەكانی تریش لەو بارەوە بێنە دەنگ.\nئەمە لەكاتێكدایە، پێشتر مەحمود سەنگاوی چەند قسەیەكی لەسەر مەسعود بارزانی سەرۆكی پارتی دیموكرات كردو رەخنەی توندی لێگرد، ئەوەش كاردانەوەی گەورەی لێكەوتەوە.\nئەمریكا بۆ ترساندنی چین و روسیا دوای 28 ساڵ تاقیكردنەوەی ناوەكی دەكات\n42 خولەک پێش ئێستا\nعێراق رەتیدەكاتەوە سێ ملیار دۆلاری لە سعودییە قەرز كردبێت\n45 خولەک پێش ئێستا\nداوا دەكرێت هاوشێوەی ناوچەكانی تری عێراق مامەڵە لەگەڵ فەرمانبەرانی هەرێم بكرێت\n49 خولەک پێش ئێستا\nپلانی نوێی ئەمریكا ئامادەیە.. درێژكردنەوەی پەیماننامەی ستارت -٣\nكازمی داوای توندكردنەوەی رێكارەكانی قەدەغەی هاتووچۆ دەكات\nوەزارەتە بەتاڵەكانی كابینەی كازمی بەپشكپشكێنە یەكلاییناكرێنەوە\nعێراق دەستگیركردنی "سندوقە رەشەكەی" داعش پشتراستدەكاتەوە\nپارتی سوور نییە لەسەر كاندیدكردنی فوئاد حوسێن‌و ئامادەیە بیگۆڕێت\nبەناوبانگترین دزی ئۆتۆمبیل لە بەغدا دەستگیر دەكرێت\nنهێنی سەردانەكەی وەزیری دارایی عێراق بۆ سعودییە ئاشكرادەكرێت\nكۆرۆنا یەكێتی ئەوروپا لەبەریەك هەڵدەوەشێنێت\nسێ ئەندامی سوپای پاسدارانی ئێران لەسوریا كوژران\nراشید غەنوشی لەبەردەم لێپرسینەوەی حیزبی و پەرلەمانیدا\nئــایــا مــســتــەفــا كــازمــی دەبــێــتــە فــریــادڕەســی عــێــراق؟\nئەمجارەشیان، ژنانی ڕاگەیاندنکار و بەڕێوەبەرە نەخۆشەکانیان !\nکاک مەسرور زۆر را شکاوانە دوا .. بەلام....\nپەیوەندی نێوان قەیرانی ئابووری و شۆڕش


راوێژكارێكى په‌رله‌مان: كاردانه‌وه‌ى هێزه ئه‌منییه‌كان به‌رامبه‌ر خۆپیشانده‌ران دۆخه‌كه‌ى ئاڵۆزتر كردووه - SNN\nHome›کوردستان›راوێژكارێكى په‌رله‌مان: كاردانه‌وه‌ى هێزه ئه‌منییه‌كان به‌رامبه‌ر خۆپیشانده‌ران دۆخه‌كه‌ى ئاڵۆزتر كردووه\nخۆپیشاندانى هاووڵاتییان له سلێمانى | فۆتۆ: هه‌وراز ئه‌حمه‌د / SNN\nراوێژكارێكى په‌رله‌مانى كوردستان رایده‌گه‌یه‌نێت: كاردانه‌وه و مامه‌ڵه‌ى هێزه ئه‌منییه‌كان به‌رامبه‌ر خۆپیشانده‌ران دۆخه‌كه‌ى ئاڵۆزتركردووه، ده‌شڵێت: “ره‌نگه له ئاینده‌دا هه‌رێم هێنده لاواز بێت كه كیانه سیاسییه‌كه‌شى بكه‌وێته مه‌ترسییه‌وه”.\nدانا دارا، راوێژكارى په‌رله‌مانى كوردستان له چاوپێكه‌وتنێكدا له‌گه‌ڵ ده‌نگى ئه‌مریكا ده‌ڵێت: “ئاڵۆزی و ناڕەزایه‌تییه‌كان لەم چەند رۆژەی دوایدا لە چەندین شار و شوێنە جیاجیاکانی هەرێمی کوردستان بەردەوامی هەبوو بەهۆی نەبوونی مووچە و خراپی باری ئابووری خەڵک، لە هەمانکاتیشدا کاردانەوە و مامەڵەی هێزەکانی ئاسایش لەگەڵ خۆپیشاندەراندا دۆخەکەی ئاڵۆزتر کردووە”.\nئه‌و راوێژكاره‌ى په‌رله‌مان ئه‌وه‌شده‌خاته‌ڕوو: “هەرێمی کوردستان لە ئێستادا لە قوڵایی ژمارەیەک قەیرانی گەورەدایە، دۆخه‌كه‌ش به‌مشێوەیە بەردەوام نابێت، بەڵکو قەیرانەکان قوڵتردەبنەوە رەنگە لە ئایندەیەکی دوور یا نزیکدا زۆر لاواز ببێت، تەنانەت ئه‌گه‌رى هه‌یه مەترسی بکەوێتە سەر کیانە سیاسیەکەشی کە پێی دەوترێت هەرێم”.\nدانا دارا له‌باره‌ى دۆخى دارایی و دابه‌شكردنى مووچه و شێوازى حكومڕانى له هه‌رێمى كوردستان ئه‌وه‌شده‌خاته‌ڕوو :”نەکردنی حکومڕانییەکی باش و دروست لە ماوەی 30 ساڵی رابردوودا لە هەرێمی کوردستان هەروەها قۆرخکاریەکی سیاسی و ئابووری کە کەمینەیەکی دەوڵەمەند و زۆرینەیەکی هەژاری دروستکردووە بوونەتە هۆی دروستبوونی ئەم قەیرانانە، ئەگەر پێشتر نەدانی مووچە ناوێکی هەبووبێت وەک (پاشەکەوت) ئەوا ئێستا ئەم ناوەشی نیيە.”\nسەبارەت بە خۆپیشاندان لە بەشێک لە شارەکانی هەرێم دانا دارا ئه‌وه‌شروونده‌كاته‌وه: “خۆپیشاندان و رێکخستنەکەی بە یاسا رێکخراوە، لە کاتێکدا لە زۆربەی وڵاتان خۆپیشاندان بە رێنمایی رێکخراوە نەوەک بە یاسایەکی تایبەتمەند، یاسای خۆپیشاندان لە هەرێمی کوردستان یەکێکە لە یاسا ناباشەکان، چونکە رەزامەندی هەموو لایەنەکانی پێویستە”.\nقسه‌كانى راوێژكاره‌كه‌ى په‌رله‌مانى كوردستان له‌كاتێكدایه كه ئه‌مڕۆ هێزه ئه‌منییه‌كان له هه‌ولێر و دهۆك رێگرییان كرد له خۆپیشانده‌ران، هاوكات له هه‌ولێر 20 خۆپیشانده‌ر ده‌ستگیركران له‌ناو بازاڕى ئه‌و شاره.


| 💳 کمک های مالیبه ما کمک كورديپيديا بهتر ساخت. حتی کمک های مالی کوچک می تواند متفاوت باشد. ما نیاز به کمک مالی خود را برای دستیابی به تکنولوژی روز و سریع تر برای خدمات ما، برای ایجاد و ترویج سازمان كورديپيديا و استخدام کارکنان اختصاص داده شده به افزایش و بهبود محتوا، طر | 📕 کتاووخانه کەڵنگتەرین کتاووخانه دیجیتال کؤردی - (10,940) کتاوو | |\n📊 شؤمارە مەقاڵەل 373,872 | شؤمارە عەسگەل 58,842 | کتاووەل 10,940 | فایل های مرتبط 42,044 | 📼 Video 167 | 🗄 بنچەکەل(سەرکەنی=سرچشمە) 14,498 |


:: AM:12:42:28/11/2020 \nله ئێواره‌ی هه‌ینییه‌وه خۆپێشاندان له پارێزگه‌ی ناسڕییه گرژی لێ كه‌وته‌وه و لایه‌نگرانی سه‌در و خۆپێشانده‌رانی ئۆكتۆبه‌ری 2019 كه تا ئێسته‌یش خێوه‌تیان له گۆڕه‌پانی حبوبییه‌ی ناسڕییه‌وه ماوه، چه‌كدارانی ده‌مامكداریش له نێو خۆپێشاندانه‌كان ته‌قه‌یان كردووه و سێ كوژراو هه‌یه و زیاتر له 50 كه‌سیش برینداربوون، حكوومه‌تیش قه‌ده‌غه‌ی هاتوچۆی كرد و به‌ڕێوه‌به‌ری پۆلیسی پارێزگه‌كه‌ی له‌كار دوورخسته‌وه.\nبه گوێره‌ی ئه‌و گرته ڤیدیۆیانه كه چالاكان و خۆپێشانده‌ران له تۆڕه‌كانی كۆمه‌ڵایه‌تی بڵاویان كردووه‌ته‌وه، خێوه‌ته‌كانی خۆپێشانده‌ران گڕی تێ به‌رده‌درێ و چه‌كدارانیش به جلی مه‌ده‌نییه‌وه له گۆڕه‌پانی حبوبییه ده‌سوڕێنه‌وه و ته‌قه ده‌كه‌ن و دۆخێكی زۆر دژوار دروست بووه.\nگرژییه‌كان سه‌ره‌تا له‌وه‌وه ده‌ستی پێكرد، كه لایه‌نگرانی سه‌در ڕژانه ناو گۆڕه‌پانه‌كه‌ی خۆپێشانده‌ران، لیژنه‌كانی هه‌ماهه‌نگی خۆپێشانده‌رانیش ڕه‌تیان كرده‌وه كه هیچ لایه‌نگرێكی سیاسییه‌كانی عێراق كه خۆپێشاندانیش ده‌كه‌ن بچنه ڕیزی ئه‌وانه‌وه و سواری شه‌پۆلی ناڕه‌زایه‌تییه‌كانی خه‌ڵك بن، ئه‌مه‌یش كاردانه‌وه‌ی لایه‌نگرانی سه‌دری لێ كه‌وته‌وه، كه به‌شێك له شاره‌زایان دووپات له‌وه ده‌كه‌نه‌وه، موقته‌دا سه‌در به‌هۆی نزیكبوونه‌وه له واده‌ی هه‌ڵبژاردنی پێشوه‌خته جارێكی تر شه‌قام ده‌جووڵێنێت و ده‌یه‌وێ ده‌نگێكی زۆر له هه‌ڵبژاردنی پێشوو بهێنێت.\nسه‌ره‌ڕای ئه‌وه‌ی بۆ به‌رگرتن له ته‌شه‌نه‌سه‌ندنی توندوتیژییه‌كان، قه‌ده‌غه‌ی هاتوچۆ ڕاگه‌یه‌نرا، به‌ڵام ئه‌مه هیچ سوودێكی نه‌بوو و گرژییه‌كان زیاتر په‌ره‌یان سه‌ند و چه‌كداره مه‌ده‌نییه ده‌مامكداره‌كانیش ده‌ركه‌وتن و ده‌ستیان به ته‌قه‌كردن له خۆپێشانده‌ران كرد، به‌وهۆیه‌وه سێ خۆپێشانده‌ران كوژران و 50ی تریش برینداربوون، برینداره‌كانیش گه‌یه‌نراونه‌ته نه‌خۆشخانه.\nسێ خۆپێشانده‌ر كوژراون و 50ی تریش بریندارن\nحكوومه‌تی عێراق له‌وباره‌وه تا ئێسته به فه‌رمی هیچ هه‌ڵوێستێكی ڕانه‌گه‌یاندووه، ته‌نیا سه‌عد معه‌ن گوته‌بێژ به‌ناوی وه‌زاره‌تی ناوخۆی عێراق له تویته‌ری خۆی نووسیویه‌تی، كه لیوای پۆلیس عوده سالم عه‌بوود وه‌ك فه‌رمانده‌ی نوێی پۆلیسی زیقاڕ ده‌ست به‌كاربوو، ئه‌مه‌یش مانای ئه‌وه ده‌گه‌یه‌نێت كه وه‌زاره‌تی ناوخۆ ده‌سبه‌جێ عه‌مید حاز ئه‌لوائیلی به‌ڕێوه‌به‌ری پێشووی پۆلیسی ناسڕییه‌ی له كاره‌كه‌ی دوورخستووه.\nهذا المقطع يختصر لكم كل ماحدث في #ساحة_الحبوبي بمدينة #الناصرية هذا اليوم ...\nسرايا الإجرام التابعين للذيل مقتدى #الناصرية_تقمع#شباب_التغيير\nقناتنا على التليغرام : https://t.co/EcS5WI8hxB pic.twitter.com/1RudCaZ0l3\n— شباب التغيير #العراق (@YcIraq) November 27, 2020


گۆڕانی ئاووهەوا.. ئەو مەترسییەی هەڕەشە لە مرۆڤایەتی دەكات\n“هەر تاكێك لە ئێمە دەتوانێت هاریكاربێت لە سنووردانان بۆ دیاردەی قەتیسبوونی گەرما”\nنەتەوە یەكگرتووەكان هەڵمەتی “ئێستا كاربكەن” كە مەبەست لێی سنووردانانە بۆ دیاردەی قەتیسبوونی گەرما و گرنگیدان بە هەسارەی زەوی دەستپێدەكات، ئەمەش هاوكاتە لەگەڵ زیادبوونی كارەساتە سروشتییەكان كە ڕوبەڕووی ناوچە جیاوازەكانی جیهان دەبێتەوە، وەك لافاوەكەی ئەڵمانیا و سوتانی دارستانەكان لە كەنەدا و ویلایەتە یەكگرتووەكان.\nهەڵمەتەكە ئاماژە بەوەدەكات كە لەپێناو پارێزگاری لە ئاووهەوایەكی گونجاو بۆ ژیان، پێویستە دەردانی گازە گەرمكەرەكان تا ساڵی 2050 كەمبكرێتەوە بۆ سفر.\nدەشڵێت، پێویستە گۆڕانكاریی گەورە لەم بوارەدا بێتەدی لەلایەن حكومەت و كۆمپانیاكانەوە، هۆشداری ئەوەشدەدات كە گواستنەوە بۆ ئابورییەك كە كاربۆنی كەمتر دەربدات بەبێ بەشداری هاوڵاتییان ئەستەمە، بەتایبەت لە ئابورییە پێشكەوتووەكاندا.\nهەڵمەتەكە دوپاتیشیدەكاتەوە، “هەر تاكێك لە ئێمە دەتوانێت هاریكاربێت لە سنووردانان بۆ دیاردەی قەتیسبوونی گەرما و گرنگیدان بە هەسارەكەمان، لەڕێی گۆڕینی هەڵسوكەوتەكانمان و گرتنەبەری ئەو بژاردانەی زیانی كەمتریان لەسەر ژینگە هەیە، توانای ڕوبەڕوبوونەوەی ئالنگارییەكانی ئاووهەوا و بونیادنانی جیهانێكی زیاتر بەردەواممان هەیە”.\nلە ڕاپۆرتێكدا دەربارەی كاریگەریی گۆڕانكارییەكانی ئاووهەوا لەسەر مرۆڤایەتی، ئاژانسی فڕانس پرێس وتی، نزیكەی 166 ملیۆن كەس لە ئەفریقا و ئەمریكای ناوەند پێویستییان بە هاریكاری بووە لەنێوان ساڵانی 2015 و 2019 بەهۆی باری لەناكاوی خۆراك پەیوەندیدار بە گۆڕانی ئاووهەوا.\nهەروەك لەنێوان هەشت بۆ 80 ملیۆن كەس هەن كە زیاتر لەبەردەم مەترسی برسێتیدان تا ساڵی 2050.\nئەوەی پەیوەندی بە بەدخۆراكیشیەوە هەیە، نزیكەی 1.4 ملیۆن منداڵ لە ئەفریقا بەدەست كورتەباڵایی بەهۆی ئاووهەواوە تا ساڵی 2050 دەناڵێنن.\nبەروبومە كشتوكاڵییەكانیش لەسەر ئاستی جیهان بەڕێژەیەك لەنێوان 4 و 10% كەمیكردووە لەماوەی سی ساڵی ڕابردوودا.\nبڕی ڕاوی ماسی لە ناوچە كەمەربەندییەكان بەڕێژەیەك لەنێوان 40 بۆ 70% كەمیكردووە، بەهۆی زیادبوونی دەردراوەكانەوە.\nسەبارەت بە كاریگەریی گۆڕانی ئاووهەوا لەسەر كۆچی ناوخۆیی، ڕێژەكەی لەنێوان ساڵانی 2020 و 2050 بۆ شەش هێندەی ڕێژەی ئێستا بەرزدەبێتەوە.\nهەروەك قەتیسبوونی گەرما كاریگەری مەترسیداری دەبێت لەسەر “دۆخی ماندوویی ئاو- الإجهاد المائي”، كە بریتییە لە ناهاوسەنگی بڕی ئەو ئاوەی ڕووەك هەڵیدەمژێت و ئەوەی لەدەستیدەدات، ئەمەش كاریگەری لەسەر 122 ملیۆن كەس لە ئەمریكای ناوەند، 28 ملیۆن لە بەڕازیل و 31 ملیۆن كەس لە ئەودوای ئەمریكای باشوور دەبێت.\nلە دوایین ڕووداوی دەگمەندا ئەو لافاوە گەورەیەی ڕووی لە ئەوروپا و چەند ناوچەیەكی ئەڵمانیا كرد پاش بارینی بارانی خوڕ، تائێستا بووەتە هۆی گیانلەدەستدانی زیاتر لە 150 كەس.\nجان جوزیل، زانای ئاووهەوا و جێگری سەرۆكی پێشووی دەستەی ئاووهەوای سەر بە نەتەوە یەكگرتووەكان وتی، “كوتلە هەواییەكە بڕێكی زۆری ئاوی هەڵگرتبوو، بەهۆی دابەزینی پلەكانی گەرماوە بۆ ماوەی چوار ڕۆژ لە ناوچەكەدا مایەوە، ئەنجامی ئەوە بارینی بارانی بەخوڕبوو لەنێوان 14 و 15ی تەمموز و بڕەكەی گەیشتە نێوان 100 بۆ 150 میلیمەتر، كە هاوتای بارانی دوو مانگە”.\nسەرەڕای ئەوەی بارانبارین لە ناوچەكەدا بەشێوەیەكی ئاسایی ڕوودەدات، بەڵام بارانی ئەمجارە “بێ پێشینەیە لەڕووی بڕی ئەو بارانەی باریوە لەگەڵ خوڕییەكەی” وەك ئەوەی كای شرۆتەر، زانای سەرچاوە ئاوییەكان لە زانكۆی بۆتسدام ئاماژەی پێدەدا.\nگفتوگۆی چڕ لەسەر ئەم پرسە هەیە، سیاسییە ئەوروپییەكان ئەم باهۆزە گەورانە و گۆڕانی ئاووهەوا پێكەوە دەبەستنەوە، بەڵام شرۆتەر ڕونیكردەوە، “لەئێستادا، ناتوانین بەدڵنیاییەوە بڵێین كە ئەم ڕووداوە پەیوەندیدارە بە گۆڕانی ئاووهەواوە، بەڵام ئەم دیارە دژوارانەی ئاووهەوا زیاتر قورستربوون و ئەگەری ڕوودانیان زیاترە، بەهۆی بەرزبوونەوەی پلەكانی گەرماوە”.\nبەرزبوونەوەی پلەی گەرمای هەسارەی زەوی دەبێتە هۆی زیادبوونی بەهەڵمبوونی ئاو لە زەریا و ڕووبارەكان، ئەمەش دەبێتە هۆی چوونی بڕێكی زۆرتری ئاو بۆ بەرگەهەوا.\nئەم دیاردەیە ئەگەری هەیە ببێتە هۆی زیادبوونی ئەگەری بارانی بەخوڕ و بەهێز، وەك شرۆتەر دەیڵێت.\nدەستەی ئاووهەوای سەر بە نەتەوە یەكگرتووەكان هۆشداری دەدات لە ئەگەری زیادبوونی ڕووداوەكانی دیاردە دژوارەكانی ئاووهەوا بەهۆی گۆڕانی ئاووهەوا لە ساڵانی داهاتوودا.\nلافاوەكەی ئەڵمانیا.. زەنگی هۆشدارییە بەرەو ئاووهەوای دژوارتر؟\nس: سكای نیوز عەرەبی\nدوو لیوای هاوبەش لە نێوان پێشمەرگە و سوپای عێراقدا پێکدەهێنرێت\nكەركوك.. چوار حەشارگەی چەكدارانی داعش تەقێندرایەوە\nئێرانییەكان هەڕەشەكانیان بەرانبەر بە ئەمریكا و ئیسرائیل چڕكردووەتەوە و دوای كوژرانی زانا ئەتۆمییەكەیان و لەگەڵ نزیكبوونەوەی ساڵیادی كوشتنی…\nتورکیا لە لێواری تەقینەوەدایە و ئەردۆغان ڕوبەڕووی ‘کاتە شەرمەزارکەرەکان’ دەبێتەوە\nڕۆژنامەی نیویۆرک تایمز، ئەمڕۆ دووشەمە 28ی کانونی یەکەم بڵاویکردەوە تورکیا لە لێواری تەقینەوەدایە و بەرەو تونێلێکی تاریک دەروات،…\nچالاكوانانی ژینگە نیو تۆن خۆراك دەگەیەننە گیاندار و باڵندە كێوییەكان\nبەمەبەستی پاراستنی گیاندار و باڵندە كێوییەكان لەو ناوچانەی بەفری زۆری لێباریووە، بڕی نیو تۆن گەنم و دانەوێلە گەیەندرایە…\nوەك ئەوەی لەبەردەم دەرگای دۆزەخدا بین


کۆبوونه‌وه‌ی ئه‌ندامانی ئه‌نجومه‌نی نۆژین له به‌رامبه‌ر دادگوسته‌ریی شاری سنه – زاگرۆس پۆست\nماڵەوە / کوردستان / کۆبوونه‌وه‌ی ئه‌ندامانی ئه‌نجومه‌نی نۆژین له به‌رامبه‌ر دادگوسته‌ریی شاری سنه\nسێ شه‌ممه 28 ئایار 2019\tکوردستان, هەواڵ 27 جار خوێنراوه‌ته‌وه\nبه پێی هەواڵی گەیشتوو بە ماڵپەڕی هەواڵی زاگرۆس پۆست؛ ئەندامانی ئەنجومەنی “نۆژین” لەم کۆبوونەوەیەدا خوازیاری ئازادیی بێ مه‌رجی “زارا محەممەدی”، ئەندامی دەستبەسەرکراوی ئەم ئەنجومەنە بوون.\nهەر بە پێی هەواڵی گەیشتوو؛ هێزە ئه‌منیەتیە‌كانی ڕژیم چاوه‌دێریی كۆبوونه‌وه‌كه‌یان كردووه و دەستیان داوه‌ته پشكنیكی كه‌ل و په‌لی شه‌خسیی به‌شداربووان.\nشایانی باسه ڕۆژی یه‌كشه‌ممه دوو ئه‌ندامی دیكه‌ی ئه‌نجومه‌نی نۆژین به ناوه‌كانی “ئیدریس مینبەری” و “ڕێبوار مینبەری” کە لە ڕۆژی پێنجشەممە دەستبەسەر کرابوون، ئازاد كران به‌ڵام به هۆكار‌ێكی نادیار تا ئێستا ده‌ستبه‌سه‌ركرانی “زارا محه‌ممه‌دی” درێژه‌ی هه‌یه.


Images & Videos about #slemani tag on Instagram - ImgIns\n#slemani Images & Videos\n✅ ژ دهوکئ سپئدا هەوە باش بیت هەر جهەکی هین لئ بن❤ #kurdistan #badini #duhok #zaxo #zakho #hez #hewler #slemani #halabja 🅰d:-⤵ @omar.zaxoly\n🌹😍👏 . . . #kurd#kurdi#stran #kurdish #Govend#rojava #rojhalat #bakur #basur #amed#batman #mardin #van #bitlis #bingöl#ığdır #ağrı #hakkari #sırnak #hdp#hdphoto #erbil #hawler #slemani#zaxo #kurdishgirl #kurdishboy#istanbul #helbest\nفۆڵۆمان بکەن Follow me #KurdistanBlockade #supportkurdistan #kurd #kurdi #kurdsh #kurdish #kurdstan#kurdistan #kurdistannature #kurdt #kurdisharmy#kurdela #kurds #kurdishgirl #peshmerga #slemani#slaimani #slemany #bana #bokan #sna #hawler#کورد #کوردستان #سلێمانی #هەولێر\nجوانترین و ناوازەترین کوتاڵی ئافرەتان دەستدەکەوێت لە کوتاڵی ئیلیا بە کەمترین نرخ. کراس - کەوا - قەدیفە - حەریر - عەزی - ھێلەک - کۆڵوانە - دزداشە (ماکسی). گەیاندنمان ھەیە. سلێمانی - دووسایدی شەھیدانی زەرگەتە - خوار گۆران نێت - بەرامبەر مزگەوتی شەھید عەلی. 07701508402 - 07501112190 Instagram ❃ : jli_kurdi_elya Snapchat 👻 : kutali_elya Facebook ❃ : jli kurdi elya #Kutali_Elya #Elya_Textile #Slemani #Sulaymaniyah #Hawler #Duhok #Kirkuk #Kurdistan #Iraq #Fashion #Textile #Moda #Lady #Modern\nتـکـایـە چـەن کـۆمـێنتـک بکەن ئـەکـتیـڤ زۆر خــراپــە ، لایـکـت بـیـرنـەچـێـت !! ـ ـ #وشە_نەمرەکان #وتە #وتەی_ناوداران #وتەی_جوان #کوردستان #کورد #سلێمانی #ھەولێر #کەرکوک #کوردی #شعر #وشە #بەپەلە #کتێب #kurdi #kurd #kurdistan #kurdish #slimani #slemani #hawler #hawlir #dhok #zaxo #halabja #chamchamal\n• • • • • • #slemani #slemany #kurdish #kurd #sulaymaniyah #slemanyakam #photographer #suli\n#هاوکاری_ئێوە_بەردەوامی_ئێمەیە_پۆسته_کانی_پێشوشمان_لایک_و_کۆمێنت_بکەن💜💜 #کامنت_تگ_لایک_فالو_یادتون_نره❤🔚🔙🔝 #خۆشترین_ڤیدێۆ_لێرە_ببینە✔💯 #جوانترین_بوست_شازترین_لیره_ببینه #فۆلەومان_بکەن #فالو_کن #هاوکارمانبن_بۆباشترین👑 #هاوکاری_ئێوە_بەردەوامی_ئێمەیە💯 #هاوڕێكانت_تاگ_بكە_تا_بێبەش_نەبن_لە_بینینی_پۆستەكانمان #canada🇨🇦 #canada #america #abo #iran #iraq #italianfood #italy #slemani #kurdistan #kurd #kurdistan @sanaz_mohamadi90\n❤بەرخە @barxa.work @barxa.work @barxa.work @barxa.work @barxa.work 🎼 🎼 🎼 📲بۆ بینینی نوێترین دانیشتنی هونەرمەندان فۆڵۆمان بکەن📱 🌸🎹🎹🎹🌸 @GE3DA @GE3DA ✔ @GE3DA @GE3DA✔ @GE3DA @GE3DA✔ #ga3da #gorani #kurd #kurdistan #hawler #halabja #erbil #dukan #koya #chamchamal #ranya #slemani #soran #awat #awatbokani #awatpage #bokani #sna #kurdish #dance #post #iraq #kordstan #bokan #mariwan #bana #kurd #kurdm #kurdi #ozhin\nمن تائەوکاتەی دەمرم زیندانی تۆم هەرگیز ئازادیم ناوێ . . @_gwlldan @_gwlldan @_gwlldan #kurdm #kurdistani #kurd #slemani #hawler #karkuk #halabja #kalar #koya #soran #ranya


کێشەی ژن، مێژوو و ئایین، دەریا عوسمانپوور – Peshmergekan\nکە باس لە فاکتەرەکانی کێشەی ژن و بەتایبەتی کێشەی ژن لە ڕۆژهەڵاتی ناوەڕاستدا دەکرێ، زۆربەی هەرە زۆری نووسەر و ڕەخنەگران، لە سەد تا سێسەد ساڵ لەمەوبەر تێپەڕ نابن.\nئەوەی ئەوان باسی دەکەن، نەریتی کۆمەڵگا و ئایینە، ئەوە لە کاتێکدایە کە کێشەی ژن، کێشەیەکی مێژووییە و دەگەڕێتەوە بۆ سەردەمی ڕاو و سازبوونی یەکەم کۆمەڵەکانی مرۆڤەکان و پێکەوە ژیان. ئەو کات کە پیاو دەچوو بۆ ڕاو و ژن لە ماڵەوە ئاگاداری لە منداڵ و ماڵ دەکرد. هۆکاری ئەم دابەشکاریە سرووشتیەش، بەهێزبوونی جەستەیی پیاو بوو. پیاو دەیتوانی ئاژەڵە دڕندەکان بکوژێ و تێشووی ماڵ و منداڵ بەرهەم بهێنی، ژن ئەم تواناییەی نەبوو و هەر بۆیەش مەحکووم بو بە مانەوەی لە ناو ماڵ، هەرچەند هەندێک نموونەی یەکجار کەم و بچووک هەن کە ژنی بەهێزیش لە ڕووی جەستەییەوە هەبووە و ئەم ئەرکەی بەجێ گەیاندووە. لەوانەیە یەکەمین ناڕەزایەتیەکانی ژنانیش لە هەمبەر بەرابەر نەبوونیان لە ڕووی مافەوە لەتەک پیاوان لێرەوە سەریهەڵدابێ و ئەمە هاندەری ژنان بووبێ بۆ ئەوەی کە خۆیان تاقی بکەنەوە و ئەم کۆتەی مانەوە لە ناو ماڵ بپسێنن، هەرچەند هەتا ئێستاش بۆ زۆربەی ژنان وا خۆشترە کە لەناو ماڵ بمێننەوە و خۆیان و جەستەیان ئازار نەدەن و پیاو نانیان بدات و لەم پێناوەشدا بەشێک لە ماف و ئازادیەکانیان لەدەست بدەن. ئازادی تێچووی هەیە و هەموو کەس ئامادە نیە تێچوویەکەی بدات، ئەم ڕێسایە بۆ ژنانیش ڕاستە و هۆکاری بەردەوامیی نابەرابەری، بەشێکی زۆری دەگەرێتەوە بۆ ئەم ئامادە نەبوون بۆ تێچوودانەی زۆرینەی ژنان کە وایکردووە موحتاجی پیاو بن و ژێردەستەی بمێننەوە و زۆر یاسای تاڵ و ناڕەوایان بەسەردا بسەپێندرێ.\nدواتر کۆمەڵگاکان گەشەی زیاتر دەستێنن، ئەم گەشەیە لە ئورووپا زووتر و زیاتر بوو و لە ڕۆژهەڵاتی ناوەڕاست لە بەشی زۆری تا ئێستاشی لەگەڵدا بێ نەکراوە، هەر بۆیەش بەرابەریخوازی لە ئورووپا سەریهەڵدا و ژن داوای مافی بەرانبەریان کرد. ژیانی پیشەیی و پێویستیی کەمتر بە هێزی جەستەیی و هەبووةی پەروەردە و تەکنەلۆژی وایکرد، ژن هەم ئەم دەرفەتەی بۆ برەخسێ و هەمیش ئەم مافەی بۆ خۆی ببینێ و ئەم تێڕادیتووییەی هەبێ کە داوای ئەم مافە بکات و تا ئاستێکی زۆریش سەرکەوتن. لە ڕۆژهەڵاتی ناڤین، کەم بوون یان نەبوونی پێشەسازی، لەدوابوونی سیستەمی پەروەردە و ….هتد، هۆکار بوون کە بزاڤی یەکسانیخوازیی ژنان نەگا بەم ئاقارەی کە دەبوو و دەبێ هەبێ.\nلە کوردستانی ڕۆژهەڵات و لە زۆرینەی بەشەکانی ئەم بەشە لە کوردستان، شێوازی ژیان لە ڕواڵەتدا گۆڕاوە بەڵام لە ڕاستیدا ئاستی ژیان هەر لە قۆناخ و سەردەمی ژیانی کشت و کاڵ دایە. بەڕێوەبردنی ژیان پێویستی بە هێزە، کۆڵبەری و کرێکاری و کورەخانە و …هتد، هەرچەند لە زۆریاندا ژن دەوری هەیە بەڵام ڕاستی ئەوەیە کە نە هەموو ژن دەتوانن و نە هەموو ژن دەیانهەوێ لێرەدا دەور ببینن. لێرەدا دیسان ژن مەحکووم دەبێ بەوەی کە دۆخی ژیانی بەسەرداسەپاو قەبووڵ بکات و لە پێناو مانەوەیدا، لە ئازادیەکانی خۆش بێ و ژێردەستەیی لە پێناو مانەوەدا هەڵبژێرێ.\nلە کۆمەڵگای کوردیدا هەن ئەو ژنانەی کە هەوڵیان داوە ئەم دەورە بگۆڕن. ئایشێ شان، مریەم خان و فەتانە وەلیدی و …. تێچوویەکەیان بە توندترین شێوە داوە. هەرچەند هەر بەم تێچوویە قورسانە ئێستا ژنی کورد و دۆخەکەی لەگەڵ زۆرینەی نەتەوەکانی ڕۆژهەڵاتی ناڤین جیایە و تەنانەت لە خەباتی نەتەوەییدا دەوری سەرەکی وبەرچاو دەگێڕێ کە ئەمە بۆ هەموو پارچەکانی کوردستان هەیە.\nPosted in بابه‌ته‌کان, دەریا عوسمان پوور


"130 هه‌زار كه‌س به نایاسایى له هه‌رێم خانه‌نشین كراون"\nهەواڵ / ئابوری :: 25/09/2019 :: 3456 جار بینراوە\n(ئه‌مڕۆ چوارشه‌ممه 25ى ئه‌یلول) مووچه‌ى مانگى ئه‌یلولى ساڵى رابوردووى خانه‌نشینان دابه‌شده‌كرێت و سه‌رۆكى یه‌كێتى خانه‌نشینانیش ده‌ڵێت: "130 هه‌زار كه‌س به نایاسایى له هه‌رێمى كوردستان خانه‌نشین كراون".\nبه‌پێى خشته‌ى دابه‌شكردنى مووچه‌ى وه‌زاره‌تى دارایى و ئابوورى هه‌رێم، (ئه‌مڕۆ چوارشه‌ممه 25ى ئه‌یلول) مووچه‌ى خانه‌نشینانى شارستانى دابه‌شده‌كرێت.\nعه‌بدوڵا فارس محه‌مه‌د، سه‌رۆكى یه‌كێتى خانه‌نشینانى كوردستان به دواڕۆژى راگه‌یاند: ئه‌و مووچه‌یه‌ى ئه‌مڕۆ دابه‌شده‌كرێت، مووچه‌ى مانگى ئه‌یلولى ساڵى رابردووه‌و تائێستا حكومه‌تى هه‌رێم 16 مووچه قه‌رزدارى خانه‌نشینانى سارشتانییه‌و داواكارین هه‌رچى زووه ئه‌و مووچانه بدرێته‌وه به خانه‌نشینان.\nهاوكات ئه‌مڕۆ یه‌كێتى خانه‌نشینانى كوردستان، له راگه‌یه‌ندراوێكدا داواى له وه‌زاره‌تى دارایى و په‌رله‌مان و حكومه‌تى هه‌رێم كرد، په‌له بكه‌ن له جێبه‌جێكردنى یاساى ژماره (9)ى ساڵى (2014)ى ئه‌نجومه‌نى نوێنه‌رانى عێراق، كه به جێه‌جێكردنى یاساكه له هه‌رێم "ئه‌و نادادپه‌روه‌رییه له دابه‌شكردنى مووچه‌كانیان هه‌یه، نامێنێت".\nعه‌بدوڵا فارس، ده‌ڵێت: "ئه‌وانه‌ى به‌شێوه‌یه‌كى یاسایى له هه‌رێم خانه‌نشین كراون، ژماره‌یان 110 هه‌زار كه‌سه، به‌ڵام له‌لایه‌ن وه‌زاره‌تى دارایى و ئابوورى هه‌رێم پێیانڕاگه‌یه‌ندراوه كه ژماره‌ى خانه‌شنینان گه‌یشتووه‌ته 240 هه‌زار كه‌س، به‌مه‌ش ده‌رده‌كه‌وێت ئه‌وانه‌ى خانه‌نشین كراون به نایاسایى ژماره‌یان 130 هه‌زار كه‌سه".\nله‌باره‌ى گه‌ڕانه‌وه‌ى مووچه‌كانیان، سه‌رچاوه‌یه‌ك له وه‌زاره‌تى دارایى و ئابوورى هه‌رێم به دواڕۆژى راگه‌یاند: به‌هۆى نه‌بوونى پاره‌ى پێویست ناتوانرێت، ئه‌و 16 مووچه‌یه به خانه‌نشینانى شارستانى بدرێته‌وه، به‌ڵكو هاوشێوه‌ى فه‌رمانبه‌رانى دیكه، ده‌بێت چاوه‌ڕوانى باشتربوونى دۆخى دارایى هه‌رێم بكرێت، بۆ گه‌ڕانه‌وه‌ى مووچه‌كانى رابوردوویان.


هەواڵ / کوردستان :: 01/05/2018 :: 17481 جار بینراوە\nبەرێوبەرایەتی کەشناسی و بومەلەرزەزانی هەرێم ئەمڕۆ سێشەممە بڵاویکردەوە، سبەی چوارشەممە بارانبارین بە شێوەی پچڕ پچڕ هەرێمی کوردستان دەگرێتەوە.\nبژار ئەكرەم بەرپرسی بەشی پێشبینی لە بەڕێوەبەرایەتی گشتی كەشناسی و بومەلەرزەزانی هەرێم ئەمڕۆ سێشەممە 1ی ئایاری 2018، بە دواڕۆژی راگەیاند" كاریگەری نزمە پاڵەپەستۆی لاوازی وڵاتی توركیا بۆ سەر هەرێم هەیە و بۆیە پێشبینی باران بارین دەكرێت".\nوتیشی، پێشبینی دەكرێت سبەی ئاسمان و نیمچە هەوربێت و رۆژی پێنج شەممە باران بە شێوەی پچڕ پچڕ دەبارێت لەناوچە شاخاویەكان و رەنگە سەنتەری شاری سلێمانی و دهۆكیش بگرێتەوە بە ریژەیەكی زۆر كەم.\nسەبارەت بە كۆتایهاتنی ئەو شەپۆلە باران بارینە، بژار رونیكردەوە، كە پێشبینی ناكرێت ئەوەی چ كاتێك كۆتایی دێت، چونكە وەرزی بەهارە و باران بارین بە چێوەی پچڕ پچڕ دەبێت و ناتوانین زیاتر لە 48 كاتژمێر پێشبینی بكەین.\nباران بارین دەسپێدەكاتەوە بەرپرسی بەشی پێشبینیش دەڵێت، باران بارینەمە بە شێوەی پچڕ پچڕ دەبێت و رەنگە سەنتەری پارێزگای دهۆك سلێمانی بگرێتەوە.\nبژار ئەكڕەم بەرپرسی بەشی پێشبینی لە بەڕێوەبەرایەتی گشتی كەشناسی و بومەلەرزەزانی هەرێم ئەمڕۆ سێ شەممە 1ی ئایاری 2018، بە دواڕۆژی راگەیاند" كاریگەری گەری نزمە پاڵەپەستۆی لاوازی وڵاتی توركیا بۆ سەر هەرێم هەیە و بۆیە پێشبینی باران بارین دەكرێت".\nسەبارەت بە كۆتایهاتنی ئەو شەپۆلە باران بارینە، بژار رونیكردەوە، كە پێشبینی ناكرێت ئەوەی چ كاتێك كۆتای دێت، چونكە وەرزی بەهارە و باران بارین بە چێوەی پچڕ پچڕ دەبێت و ناتوانین زیاتر لە 48 كاتژمێر پێشبینی بكەین.


#hamwkasm - Instagram photos and videos | WEBSTAGRAM\nژیان دووبارە ئەکەمەوە!\nدێمەوە بەردەرگای ماڵتان\nدڵم تەنگ دەبێت بۆت\nدڵم خۆش دەبێت بۆت\nنامەیەکت بۆ دەنێرم\nبە خەتێکی خۆش لەسەری دەنووسم:\nهەموو شتێکی دووبارە ناخۆشە،\nجگە لە بینینی تۆ!\nQwrbany aw dlat bmmmmm #Nazdarakam #babrbiakam #hamwKasm\n3194 193 117w ago Share Download\n#mylove #hamwkasm #iloveyou\n69 0 79w ago Share\nخۆشم دەوێ تاقانەکەی دلێ من ❤\nLike 👍 & comment 💬 & tag ♻ @taqanakam_xoshm_dawey\n#shazadakam #nazdarakam #hamwkasm #hawzhinakam #hawsarakam #gyanakam #malakam #taqanakama #kasakam #kurdish #kurdistan #boy #girl #kchashazakan\n#farmandam #tajisarm #mamostam #bawkm #bram #hamwkasm\n306 10 52w ago Share Download\n😂etr zor sp\n#hamwkasm #xoshmaweit #hevokam😘👑💘💕 #taqanakam #shazadakamm___ #yarakam #❤ #💘 #💕\n78 2 96w ago Share\n❤ خۆشم دەوێ تاقانەکەی دلێ من ❤\n#shazadakam #nazdarakam #hamwkasm #hawzhinakam #hawsarakam #gyanakam #malakam #taqanakama #kasakam #kurdish #kurdistan #boy #girl #k #photographic\nھاوژینی من 💏\nتۆ تاجی سەری منی 😍\nژیانی من تۆیــــــت ☺\nمن بەبوونی تۆ ژیان ئەكەم 😘\nھاوسەرەكەت تاگ بكەو بڵی تۆ ژیانیت\n😍 لایک و کۆمێنتان بەردەوامیمان پێدەبەخشن 😍\n#shazadakam #nazdarakam #hamwkasm ##hawzhin #hawzhinakam #kchalaxwatrsaka #kchaemandaraka #hawsarakam #gyanakam #malakam #taqanakama #kasakam #kurdish #kurdistan #boy #girl #kchashazakan #kuri #kurikurd #kurdidol #kurdish #ashty #kurdî #idontfuckwithyou\n104 7 13w ago Share Download\nhamisha😌😋 #shazadakamm___ #nazdarakam #hamwkasm #xoshmaweit #yarakam #taqanakam #❤ #💘 #foreverwithyou\n#hevokam 😍 #shazadakamm #xoshmaweit #yarakam #hamwkasm #frishtakam #dllimn #👑 #❤ #💘 #♾\n😹😹 #hevokam😘👑💘💕 #shazadakamm___ #hamwkasm #xoshmaweit #yarakam #taqanakam\nhold my hand 😌\n#hevokam #hamwkasm #xoshmaweit #yarakam #taqanakam #shazadakamm___ #💘 #❤ #💕\n#hevokam😘👑💘💕 #shazadakamm___ #yarakam #taqanakam #xoshmaweit #hamwkasm #💘#❤#💕 #🌌\nلایک و کۆمێنتان بەردەوامیمان پێدەبەخشن 😍\n#shazadakam #nazdarakam #hamwkasm ##hawzhin #hawzhinakam #kchalaxwatrsaka #kchaemandaraka #hawsarakam #gyanakam #malakam #taqanakama #kasakam #kurdish #kurdistan #boy #girl #kchashazakan #kuri #kurikurd #kurdidol #kurdish #ashty #kurdî #idol #islam❤\n❤ ھاوسەرەكەت تاگ بكەو بڵی تۆ ژیانیت\nترپەكــــــانی دڵی منیت\nھەموو ژیـــــــنی منیت\nھاوخەیـــاڵ و عەشقی نەبڕاوەی منیت\nعەشقەكەم❤ ھاوسەرەكەت تاگ بكەو بڵی تۆ ژیانیت


کۆدی هەواڵ: 3483\nڕێکەوتی بڵاوکردنەوە: 07:50 - 2021/09/26\nبەشی عێراق و هەرێمی کوردستان- گوتەبێژی حکوومەتی هەرێمی کوردستان ڕایگەیاند کۆنفرانسی (السلام والاسترداد) بەبێ زانیاری و رێگەپێدانی ئێمە کراوە و بەھیچ شێوەیێک گوازرشت لە رای حکوومەتی ھەرێمی کوردستان ناکا.\nبەپێی هەواڵی کوردپرێس، جووتیار عادل، گوتەبێژی حکوومەتی هەرێمی کوردستان بە تۆڕی میدیایی رووداوی راگەیاند، "رێکخەرانی ئەو کۆنفرانسە بەرپرس دەبن و.. رێکاری پێویستیش لەبەرامبەر چۆنییەتی بەستنی ئەو کۆبوونەوەیە دەگرینەبەر."\nجووتیار عادل ئەوەشی گوت کە ئەو بیروبۆچوونانەی کە لە کۆنفرانسەکە خراونەتەڕوو، "بەھیچ شێوەیێک گوازرشت لە رای حکوومەتی ھەرێمی کوردستان ناکەن."


ڤەخوارنێن غازی – خەدەنگ\nئاب 14, 2020 ئاب 14, 2020\nگەلەک ڤەخوارنا ئاڤێ ب تایبەت ل وەرزێ ھاڤینێ دبیتە ئەگەر چ تشت ل میزەرۆیێ کۆمڤەنەببن، بەلێ نەڤەخوارنا ئاڤێ دبیتە ئەگەرێ پەیداکرنا بەرکان د گولچیسکان دا.\nمەترسیا تووئبۆنێ ب بەرکێن گولچیسکا ب سێ جارکی پتر لێ ھاتیە دڤی سەردەمی دا، ل دووڤ راپۆرتەکا رۆژناما ( ئەلعالم یا ئەلمانی) کو ڤەخوارنێن غازی دبنە ئەگەرێ بەرکێن گولچیسکا، لەورا نوشدار شیرەتا دکەن کو گەلەک نەھێت=نە ڤەخوارن و ب تایبەت ئەو ڤەخوارنێن شەکر دناڤدا ھەبیت کو ب لەز بەرکان پێک دئینن.\nراپۆرتێ دیارکر ژی کو بنەمایەکێ نوو یێ ھەی دبیتە رێگر بۆ پێکھاتنا بەرکان ئەوژی ڤەخوارنا گەلەک ئاڤێ و شلەمەنیانە و خوە دوورکرنە ژ زەخوارنێن غازی کو مرۆڤی تووشی بەرکا دکەن، دیسا راپۆرتێ ئاماژە دا کو ل وەلاتێن زەنگین نەخۆشیا بەرکا دگولچیسکان دا یا دبیتە نەخوشیەکا جڤاکی و ل ئەلمانیا ئەڤ جورە نەخوشیە یێ زێدە دبن و د ١٠ سالێن بۆری دا ب سێ جارکی پتر ژ بەرێ یا لێ ھاتی و ژ ھەر ٢٠ کەسان ئێک تووش دبیتێ، ڤەکولەر دبێژن گوھۆرینا کاودانێن ژیانێ و تیتالێن خوارنێ دبنە ئەگەرێ زێدەبوونا بەرکان.\nCategory: تەندرۆستىTag: غاز by Awaz Ibrahim


له پلانه‌كانی ترامپ و پوتینه‌وه بۆ پلانه‌كه‌ی كرامپ\nهه‌ریه‌ك له ده‌وڵه‌ته زلهێزه‌كانی جیهان، به نۆبه‌ت سه‌رقاڵی داڕشتنی پلان و كوڵاندنی شۆربای خۆیانن بۆ ئه‌و دۆخه مه‌ترسییداره‌ی كه جه‌نگی ناوخۆیی سوریا و پاشان هێرشی داگیركاریی توركیا بۆ سه‌ر رۆژئاوای كوردستان به‌رهه‌میانهێناوه.\nئه‌و لێكتێگه‌یشتنه‌ی له نێوان ئه‌ردۆگان و پوتینیشدا ئیمزاكرا، ته‌واوكردنی ئه‌و رێككه‌وتنه بوو كه له‌گه‌ڵ ترامپدا كردی، به‌ڵام به هه‌ندێ په‌راوێزی تازه‌وه. ترامپ ته‌نها گلۆپی سه‌وزی بۆ له‌شكركێشیی ده‌وڵه‌تی تورك و په‌لاماری گروپه ئیسلامییه توندڕه‌وه‌كانی هاوپه‌یمانی ئه‌ردۆگان هه‌ڵنه‌كرد بۆ پیاده‌كردنی تاوانی جه‌نگ و پاكتاوكردنی ره‌گه‌زیی له رۆژئاوای كوردستان، به‌ڵكو به پیرۆزباییكردنیشی له رێككه‌ونه‌كه‌ی ئه‌ردۆگان و پوتین بۆ دروستكردنی ناوچه‌یه‌كی ئارام له‌ژێر چاودێری هه‌ردوولا، رێگای بۆ باڵاده‌ستی هه‌یمه‌نه‌ی روسیاش له ناوچه‌كه‌دا فه‌راهه‌مكرد. سه‌رهه‌ڵدانی ئه‌م دۆخه شه‌ڕانگیزه‌ش هه‌م له ده‌ره‌وه‌ی ئیداره‌ی ترامپی ناو ئه‌مریكا و هه‌م له ئه‌وروپاشدا رووبه‌ڕووی ره‌خنه‌ی توند بووه‌ته‌وه.\nئه‌وه‌ی له سیاسه‌تی ئه‌ردۆگاندا ڕوونه ئه‌و ره‌هه‌نده ناسیۆنالیستییه ره‌گه‌زپه‌رستییه‌یه، كه ئه‌م سوڵتانه‌ی توركیا ئاماده‌ی ئیمزاكردنی هه‌موو رێككتنامه‌یه‌ك و لێكتێكه‌یشتنێكه بۆئه‌وه‌ی وێنه شكاوه‌كه‌ی له جیهاندا بپارێزێت، ئه‌زموونی رۆژئاوا تێكبشكێنێت، به‌ناوی شه‌ڕی دژ به تیڕۆره‌وه سیاسه‌تی پاكتاوی ڕه‌گه‌زیی له‌ناوچه كوردییه‌كاندا پیاده‌بكات و به‌پاساوی گه‌ڕانه‌وه‌ی ئاواره سورییه‌كانه‌وه دیمۆگرافیای ناوچه‌كه له بنه‌چه‌وه ده‌ستكارییبكات و له‌كۆتاییشدا شتێك نه‌هێڵێت به ناوی رۆژئاوای كوردستان. بۆ به‌دیهێنانی ئه‌م ئامانجانه‌ش ئه‌دۆگان ئاماده‌یه ته‌نازول له هه‌موو غروره سوڵتانییه‌كه‌ی خۆی له ده‌ره‌ودا بكات، بۆئه‌وه‌ی له‌ناوه‌وه لووتی نه‌شكێت. له ئێستاشدا ئاماده‌یه سه‌روه‌ریی سوریا و سه‌ردارێتی ئه‌سه‌د قبوڵبكاته‌وه، له‌پێناوی ئه‌وه‌ی كورد و هه‌سه‌ده وه‌ك گه‌مه‌كه‌رێكی گرنگیی ناده‌وڵه‌تیی له سوریا له‌ناوبه‌رێت و نه‌هێڵێت هیچ ڕۆڵێكیشی له نه‌خشه‌ی ساسیی داهاتووی سوریادا هه‌بێت.\nئه‌وه‌ی تاوه‌كو ئه‌م چركه‌ساته بینیمان دوو رێككه‌وتنه به دوو ئیمزای جیاوا‌زه‌وه، به‌ڵام به دوو میكانیزمی هاوشێوه بۆ چاره‌سه‌ری پرسی ڕۆژئاوا. ترامپ سه‌ربازه‌كانی ئه‌مریكای كشانه‌وه و له‌دوای ئه‌م بڕیاره‌شی ناوچه‌یه‌كی پڕنائارام و پڕ له كوشتاری له ڕۆژئاوای كوردستاندا به‌جێهێشت. پوتین هات و له‌چوارچێوه‌ی ناوچه‌یه‌كی ئارامدا، به‌شێوه‌یه‌كی ئارام، هه‌م به‌رژه‌وه‌ندییه نه‌ته‌وه‌ییه‌كانی توركیا ده‌پارێزێت و هه‌م سه‌روه‌ریی بۆ به‌شار ئه‌سه‌د و ده‌وڵه‌ته‌كه‌ی ده‌گێڕێته‌وه. له‌م ناوچه ئارامه‌ی كه ئه‌ردۆگان و پوتین نه‌خشه‌یان بۆ كێشاوه، توركیا ته‌نها چاودێر نابێت، به‌ڵكو له‌پاڵ پۆلیسی سه‌ربازیی روسییدا، بكه‌رێكی ئاكتیڤ ده‌بێت له جێبه‌جێكردنیدا.\nئه‌وانه‌ی ئه‌زموونی باشووری كوردستان و پرۆسه‌ی دروستكردنی ناوچه‌ی دژه‌فڕینیان له‌بیره، ئه‌و راستییه ده‌زانن كه دروستكردنی كۆده‌نگیی له‌ناو ئه‌نجومه‌نی ئاساییشدا كارێكی زۆر زه‌حمه‌ت بوو. یه‌كێك له‌و هۆكاره سه‌ره‌كییانه‌ی كه ده‌وڵه‌ته زلهێزه‌كانیشی ناچاركرد، گرنگترین بڕیار له مێژووی نه‌ته‌وه یه‌كگرتووه‌كان به به‌رژه‌وه‌ندیی گه‌لانی باشوری كوردستان بده‌ن، ئه‌و فشاره گه‌وره و بێوێنه‌یه بوو كه ڕای گشتیی جیهانیی له‌سه‌ریان دروستیكردبوو. هه‌موو ئه‌وانه‌ی پێیان وایه ئه‌و فشاره مه‌ده‌نییانه‌ی جیهان بۆ پاراستنی رۆژئاوا كاریگه‌ریی نییه، ده‌بێت بگه‌ڕێنه‌وه بۆ گرنگیی فشاری نێوده‌وڵه‌تیی له ده‌ركردنی بڕیاری 688ـی ئه‌نجومه‌نی ئاسایشیی نه‌ته‌وه یه‌كگرتووه‌كان له5ـی نیسانی 1991 كه تێیدا به‌پشتیوانیی كۆمه‌ڵگه‌ی نێوده‌وڵه‌تی ناوچه‌ی دژه‌فڕین له هه‌رێمی كوردستان دامه‌زرا. كاتێك كۆمه‌ڵگای نێوده‌وڵه‌تی سه‌رقاڵی بڕیاری 688 بوو سه‌رۆكه‌كانی كورد خه‌ریكی ماچكردنی سه‌دام بوون و له گرنگیی ئه‌م بڕیاره هه‌ر تێنه‌گه‌یشتبوون. له دوای كه‌وتنی رێمه‌كه‌ی به‌عس و له‌و سه‌رده‌مه‌ی كه وه‌زیری ده‌ره‌وه‌ی عێراقیش هۆشیار زێباریی بوو، هه‌م حیزبه‌كه‌ی خۆی و هه‌م یه‌كێتیش پێشوازی گه‌رمیان له ده‌ركردنی عێڕاق كرد له‌ژێر به‌ندی ٧ی نه‌ته‌وه‌یه‌كگرتووه‌كان و گه‌ڕانه‌وه‌ی سه‌روه‌ریی بۆ ئه‌م ده‌وڵه‌ته.\nتازه‌ترین پێشنیاریش بۆ ئارامكردنه‌وه‌ی ئه‌و قه‌یرانه گه‌وره‌یه‌ی له ناوچه‌كه‌دا به‌رهه‌مهاتووه، هاتنه سه‌رخه‌تی وه‌زیری به‌رگریی ئه‌ڵمانیایه به پێشنیاری دروستكردنی ناوچه‌یه‌كی ئارام له رۆژئاوا كه هاوشێوه‌ی ناوچه ئارامه‌كه‌ی هه‌رێمی كوردستانه بۆ پاراستنی خه‌ڵكی مه‌ده‌نیی له هێرشی له‌شكری توركیی.\nئه‌وه‌ی ئاشكرایه كه نه به‌ره‌ی ئۆپۆزیسیۆنی ترامپ له ئه‌مریكا و نه ژماره‌یه‌كی به‌رچاوی ده‌وڵه‌تانی ئه‌وروپا به‌م چاره‌سه‌ره‌ی نێوان ئه‌ردۆگان و روسیا ڕازیی نین. هه‌ندێكیان ڕازیی نین كه توركیا وه‌ك ده‌وڵه‌تێكی ناتۆ هه‌ڵسێت به پیاده‌كردنی تاوانی جه‌نگ دژ به خه‌ڵكی مه‌ده‌نیی، هه‌ندێكی تریان رازیی نین روسیا به‌ته‌نها چاره‌نووسی سیاسیی سوریا بنووسێته‌وه و ناوچه‌كه بخاته ژێر هه‌یمه‌نه‌ی تاكانه‌ی خۆیه‌وه و توركیاش وه‌ك ئه‌ندامێكی ناتۆ بخاته ژێر ڕكێفی خۆیه‌وه. هه‌ندێكی تریشیان رازیی نین ئاساییشی ئه‌وروپا روبه‌ڕوی مه‌ترسیی گه‌وره‌ی تر ببێته‌وه و لێشاوی په‌ناهه‌نده‌یه‌كی بێشومار ڕووی تێبكاته‌وه و داعش دووباره سه‌رهه‌ڵبداته‌وه. هه‌ندێ سیاسه‌تمه‌داری تری ئه‌وروپیش پێده‌چێت له‌وه زیاتر نه‌یانه‌وێت ببن به بارمته‌ی ئه‌ردۆگان و هه‌ڕه‌شه‌كانی بۆ ئه‌وروپا، سه‌باره‌ت به كردنه‌وه‌ی سنوور و رێگه‌دان به هاتنی په‌ناهه‌نده بۆ ئه‌و كیشوه‌ره و خۆیان سنووره‌كه بپارێزن.\nدیاره ترامپ رای وابوو كه كاری ئه‌مریكا له سوریا ته‌واو بوو، بۆیه به بۆچونی ئه‌و هه‌ركه‌سێك له دوای ئه‌مریكا كورد بپارێزێت كارێكی باشده‌كات، با ئه‌و كه‌سه ناپلیۆنیش بێت. له‌ئێستاشدا ئه‌وه‌ی ده‌یه‌وێت ڕۆڵی ناپلیۆن بگێڕێت، خانمه وه‌زیری به‌رگریی ئه‌ڵمانیایه كه میدیای ئه‌ڵمانیی له‌به‌ر درێژی ناوه‌كه‌ی سێ پیتی یه‌كه‌می به‌كارده‌هێنن (AKK) كه كورتكراوه‌ی Annegret Kramp-Karrenbauer، ئه‌نێگرێت كرامپ - كارنباوه‌ر. ئه‌م خانمه كه له دوای ئه‌نگێلیكا مێركله‌وه له‌ساڵی ٢٠١٨ به‌سه‌رۆكی پارتی یه‌كێتی دیموكراسیی مه‌سیحیی هه‌ڵبژێردرا و له ساڵی ٢٠١٩ وه وه‌زیری به‌رگریی ئه‌ڵمانیایه، پلانێكی بۆ دروستكردنی ناوچه‌یه‌كی ئارام له‌ژێر كۆنترۆڵی نه‌ته‌وه یه‌كگرتووه‌كاندا ئاماده‌كردووه.\nبێگومان ئه‌م پلانه هه‌م ره‌خنه‌گر و هه‌م لایه‌نگری زۆری هه‌یه. ره‌خنه‌گرانی ده‌ڵێن، گه‌ر ئه‌م خانمه بیه‌وێت ئه‌وروپا یه‌كده‌نگ بكات بۆ جێبه‌جێكردنی پلانه‌كه‌ی، ده‌بایه سه‌ره‌تا له‌ناوه‌وه‌ی ئه‌ڵمانیا ئه‌و یه‌كده‌نگییه‌ی بۆدروستبكات. ئه‌وه‌ی تاوه‌كو ئێستا سه‌باره‌ت به پلانه‌كه روونه، دروستكردنی ناوچه‌یه‌كی ئارامه كه له چه‌ند به‌شێك پێكدێت و هه‌ربه‌شه‌ی ٤٠ كیلۆمه‌تر درێژیی و ٣٠ كیلۆمه‌تر قوڵایی ده‌بێت و چاودێریكردنی به سه‌رپه‌رشتی نه‌ته‌و یه‌كگرتووه‌كان و به‌شداریی 2500 سه‌ربازی ئه‌ڵمانیی ده‌بێت. وه‌زیری ده‌ره‌وه‌ی ئه‌مریكا پیرۆزبایی له‌م پێشنیاره كرد، به‌ڵام ئاماده نییه ئه‌مریكا سه‌ربازی بۆ ته‌خانبكات. وه‌زیری ناوخۆی ئه‌ڵمانیاش، هۆرست زێهۆفه‌ر، پشتگیریی خۆی بۆ پلانه‌كه‌ی AKK ده‌رده‌بڕێت و ده‌ڵێت، بۆئه‌وه‌ی له سیاسه‌تدا شتێك بشڵه‌قێنیت، ده‌بێت به‌ردێك فرێبده‌یته‌وه ناو ئاوه‌وه.\nئاشكرایه بۆ سه‌ركه‌وتنی ئه‌م پلانه‌ش زه‌مینه‌سازیی یاسایی و سیاسیی و دیبلۆماسیی و سه‌ربازیی پێویسته كه هێشتا له سه‌ره‌تای سه‌ره‌تاكانێتی و گرنگترینیان بریتیین له بڕیاری نه‌ته‌وه یه‌كگرتوه‌كان، گه‌وره‌یی ئه‌م له‌شكری ئاشتییه چه‌نده و چه‌ند ده‌وڵه‌ت به‌شداریی تێدا ده‌كات و له كۆتاییشدا ستراتیژی ده‌رچوونیان چۆن ده‌بێت، واته كاتی هاتنه‌ژووره‌وه و كۆتاییهێنان به پلانه‌كه دیارییبكرێت.\nگه‌ر ئه‌م پلانه، كه هێشتا ده‌ڵه‌مه‌یه، بۆ رۆژئاوای كوردستان سه‌ربگرێت، ته‌نها نابێت به كه‌ناری ئارامیی بۆ خه‌ڵكی مه‌ده‌نیی و رزگاركردنیان له ماڵوێرانیی و ده‌ربه‌ده‌ریی و پاكتاوی ره‌گه‌زیی وه‌ك له كوردستانی نه‌وه‌ده‌كاندا بینیمان، به‌ڵكو ده‌شبێت به زۆنێكی ناده‌وڵه‌تیی بۆ درێژه‌پێدان و به‌رده‌وامیی به ئه‌زموونی حوكمڕانێتی ناوچه‌یی خۆیان و زه‌مانه‌تێكیش بۆ مانه‌وه و پاراستنی مافه‌كانیان له‌چوارچێوه‌ی ده‌وڵه‌تی سوریای داهاتوو.\nهه‌ر له‌م سه‌روبه‌نده‌دا هه‌م ترامپ له بڕیاره‌كه‌ی خۆی په‌شیمان بووه‌ته‌وه و ده‌ستیكرده‌وه به ناردنی زرێپۆشی پێشكه‌وتووی لیۆپارد بۆ رۆژئاوا و به‌ناوی پاراستنی كێڵگه نه‌وته‌كانه‌وه گه‌ڕایه‌وه بۆ سوریا، هه‌م سکرتێری گشتی ناتۆ، یێنز ستۆڵتنبێرگ، پێشوازی له پێشنیا‌ره‌كه‌ی وه‌زیری به‌رگریی ئه‌ڵمانیا ده‌كات و هه‌م وه‌زیری ده‌ره‌وه‌ی روسیا، لاڤرۆڤیش هاته قسه‌و و ڕاستوڕه‌وان پلانی هاتنی له‌شكری ئاشتی به‌ناوی ناتۆوه ڕه‌تكرده‌وه. ئه‌و ده‌ڵێت: ئه‌وه‌ی ئێستا هه‌یه بۆ دروستكردنی ناوچه‌ی ئارام، باشه و پێویستی به باشیی تر نییه، چونكه رێككه‌وتنێكی هه‌مه‌لایه‌ن كراوه كه هه‌مووان به كوردیشه‌وه تیایدا به‌شدارن.\nپلان و ڕێككه‌وتنه‌كان كۆتاییان نه‌هاتووه.\nتێبینی: ئه‌ڵمانیا بۆ یه‌كمینجار له مێژووی نوێی خۆیدا بڕیاری ناردنی چه‌كی دا بۆ ناوچه‌یه‌كی قه‌یراناوی، چونكه به‌پێی یاسای ئه‌ڵمانیی ناردنی چه‌ك بۆ ناوچه‌یه‌ك كه شه‌ڕی تێدایه، قه‌ده‌غه‌یه. ئه‌و ناوچه‌یه‌ش كه ئه‌ڵمانیا بۆ یه‌كمینجار چه‌كی بۆنارد، هه‌رێمی كوردستان بوو له كاتی جه‌نگی داعشدا. هاوكات ساڵانێكه له‌شكری ئه‌ڵمانیا به‌شداره له ڕاهێنانی هێزه‌كانی وه‌زاره‌تی پێشمه‌رگه كه له هه‌ردوو هێزی پارتی و یه‌كێتیی پێكهاتووه.


2020.01.24 - 20:42\nئەنجومەنی باڵای وەبەرهێنانی كوردستان بڕیاریداوە لەمەولا رێگە نەدات وەبەرهێنەران بەنرخێكی گران ئاو و كارەبا و خزمەتگوزاریەكانی تر بۆ یەكەكانی نیشتەجێبوون دابینبكەن و حكومەت خۆی بەنرخی گەڕەكەکانی تر بۆیان دابین بكات.\nلە هەرێمى کوردستان بەسەدان پڕۆژەى نیشتەجێبوون هەیە کە لەناوچە جیاجیاکان لەلایەن وەبەرهێنەرانەوە دروستکراون و لەهەریەکەیان نرخێکى جیاواز بۆ خزمەتگوزارییەکان دیاریکراوە کە لەلایەن وەبەرهێنەرانەوە لە دانیشتوانى پڕۆژەکان وەردەگیرێت.\nتا ئێستا حکومەت هیچ نرخێکى بۆ خزمەتگوزارییەکانى ئەو پرۆژانە دیارینەکردووە و پرسەکەى بۆ وبەرهێنەران جێهێشتووە، بەڵام بەپێی بڕیارێکى دەستەى وەبەرهێنەران لەمەودوا ئەو پرسە لە وەبەرهێنەران وەردەگیرێتەوە و حکومەت خۆى سەرپەرشتى دەکات.\nعەزیز سەعید، بەڕێوەبەری گشتی وەبەرهێنانی سلێمانی بە "ناس كورد"ى ڕاگەیاند "ئەو بڕیارە بۆ سەرجەم وەزارەت و بەڕێوەبەرایەتییە تایبەتمەندەكان نێردراوە و دەچێتە بواری جێبەجێ كردنەوە."\nوتیشى، لەمەودوا حكومەت خۆی ئاو و ئارەبا و خزمەتگوزاری بەهەمان نرخی گەڕەكانی تر بۆ پرۆژەكانی نیشتەجێبون دابین دەكات.\nبەپێی بڕیارەکەى ئەنجومەنی باڵای وەبەرهێنان، لەمەودوا وەك هەر گەڕەكێكی دیكە، خزمەتگوزاری پێشكەشی پرۆژەكانی وەبەرهێنان دەکرێت لەلایەن حکومەتەوە و نابێت وەبەرهێنەر لەبەرامبەر وەرگرتنی پارەیەكی زۆر خزمەتگوزاری پێشكەش بكات.\nهەربەپێی بڕیارەکە، كۆتا رۆژی وەرگرتنی پارەی خزمەتگوزاریی لەلایەن وەبەرهێنەرانەوە 1/6/2020 یە، لەوکاتە بەدواوە حکومەت خۆى ئەو پرسە ڕێکدەخات. كەمال سازانی، سەرۆكی ئەنجومەنی پرۆژە نیشتەجێبونەكانی شاری سلێمانی بە "ناس كورد"ی وت "ئەو بڕیارە لە ئەنجومەنی وەزیرانەوە دەرچووە و لەسەر داوای دەستەی وەبەرهێنان بووە، حكومەتیش هەریەكە لەوەزارەتەكانی كارەبا و شارەوانییەكان و هەندێك لەوەزارەتە پەیوەندیدارەكانی راسپاردووە كە لەدوای مانگی شەش پرسەکە بگرنە ئەستۆ".\nوتیشی، "دوای بەدواداچون تێگەیشتین كە وەزارەتەكانی حكومەت ناتوانن بەم ئەركە هەستن، هەفتەی رابردوو لەگەڵ وەزیری كارەبا كۆبوینەوە و تەنها نمونەیەك كە پێماندا ئەوەیە وتمان تەنها لەشاری سلێمانی 22 یەكەی نیشتەجێبونی های كۆستمان هەیە كە هەریەكەیان وێستگەی كارەبا و چەندین مۆلیدەو وێستگەی هەیە، لەئێستادا تۆڕەكانی حكومەت خۆیان پێویستیان بە نۆژەنكردنەوە هەیە بەڵام بودجەی پێویستی نییە بۆ ئەوە چ جای ئەوەی بێت لۆدێكی زیاتر بخاتە سەرخۆی".\nبڕیارەکەى دەستەى باڵاى وەبەرهێنان لەبارەى خزمەتگوزاریی یەکەکانى نیشتەجێبوونەوە دواى ئەو ڕەخنانە هات کە بەمدواییە لە نرخى خزمەتگوزارییەکان گیران، بەتایبەت کە وەبەرهێنەران بەخواستى خۆیان نرخەکان دیاریدەکەن، بەپێی جۆرى یەکەکان.\nكەمال سازانی باسى لەوەکرد، دروشمی ئەم حكومەتە ئەوەبوو هەوڵبدات زۆرترین كارەكانی بەرەو كەرتی تایبەت ببات نەك بەرەو كەرتی گشتی و لەكەرتی تایبەتی وەرگرێتەوە و لۆدێكی زۆر لەسەر حكومەت زیاد بكات، ئێستا حكومەت بانگەشەی ئەوە دەكات داهات زیاد بكات و خەرجی كەمبكاتەوە. لەجیاتى جێبەجێکردنى ئەو بڕیارە، وەبەرهێنەران چەند پێشنیازێکیان ئاڕاستەى حکومەت کردووە، بۆ رێکخستنى ئەو پرسە، بەڵام تا ئێستا حکومەت ڕەزامەندى لەسەر هیچ پێشنیازێکیان نداوە.\nسازانى وتى، "پێشنیاری ئێمە بۆ حكومەت و وەزارەتەكان ئەوەیە پەیوەندی نێوان كۆمپانیاكان و هاونیشتمانیانی پرۆژەكان بەرێنمایی و پرۆژە یاسا لە پەرلەمان و ئەنجومەنی پارێزگاكاندا رێكبخرێت، ئەگەر نا حكومەت بیەوێت بەم شێوازە هەموو خزمەتگوزارییەكان دابین بكات هەرگیز ناتوانێت،هیچ كام لەوەزارتەكان ناتوانن بەم بەرپرسیارێتییە هەستن و بەڕێوەى ببەن".\nئاماژەی بەوەشدا، خاڵێكی تر کە پێشنیاریان كردووە ئەوەیە حكومەت لەبری بێت ئەمە چاك بكات بابێت بارودۆخی گەڕەكەكان چاك بكات، گاردن سیتی یەكێكە لە نمونەكان کە زۆرترینی ئەوانەى تێیدا نیشتەجێن ئەوانەن لەگەڕەكاندا خانوو و ڤێلای باشیان هەبووە بەڵام جێیان هێشتوەو هاتونەتە سیتیەكانەوە، چونكە هاوڵاتی پێویستی بە 24 كاتژمێر ئاو و كارەبان و غاز هەیە.\nكەمال سازانی جەختیشیکردەوە، "خەڵك بۆیە هاتوە پارەی خزمەتگوزاری دەدات ئەوەیە كە لە گیرفانی خۆی خزمەتی زیاتری خۆی دەكات بۆیە هیچ كاتێك كۆمەڵگەی نیشتەجێبونەكە ناگۆڕێتەوە بە گەڕەكەكان، خەڵك تائێستا بڕیارەكەی حكومەتی بە جدی وەرنەگرتوە ئەگەر بەجدی وەریگرێت رازی نابن و كاردانەوەشی لێدەكەوێتەوە".\n2020.02.12 - 11:29\n2020.02.11 - 22:49\nئەگەر حکومەتی هەرێم نەوتی هەموو ساڵەکەى کڕیوە بۆ دابەشی ناکات؟\n2020.02.11 - 18:45\n2020.02.10 - 22:36\n2020.01.26 - 22:07\n2020.02.12 - 19:43\n2020.02.12 - 17:34\nمەسرور بارزانی داوا لە لایەنەکان دەکات دور لە موزایەدە پشتگیریی لە چاکسازی بکەن\n2020.02.12 - 14:35\n2020.02.12 - 14:04


سروشت وەك شاكارێكی خوایی جگە لە جوانیەكەی، زۆر جار پڕە لە ئیلهام و پەند و ئامۆژگاری بۆ مرۆڤەكان. كاتێ كە زریان هەڵدەكات بەر لە هەڵكردنەكە كەشێكی مات و بێ دەنگ باڵ بەسەر ئەو ناوچەیەدا دەكێشێ و، و دواتر باهۆز و زریان سەردەكات و تەر و وشك بەیەكەوە لول دەكات.\nراستی ئەم دۆخە نالەبارەی ئێستای هەرێمی كوردستانیش، رێك لە بێ دەنگی پێش زریان دەچێ. زیاتر لە دوو ساڵە، سەرەتا بە مانگی 50 رۆژی و دواتر مانگی 90 رۆژی و، ئێستاش بە چارەكە مووچەی 60 رۆژی خەڵك بەڕی دەكرێ.\nهەموو ئەمانە بەلایەك، بێ منەتی و سوكایەتی كردنیش بە خەڵك بەلایەكی تر.ئەوەی زۆر جێگای پرسیار و سەرسوڕمانی منە ئەوەیە، ئەرێ بۆ هەرچی سەركردەی ئەم رۆژهەڵاتی ناوەڕاستەیە، هەموویان یەك بیركردنەوەیان هەیە و، وەك ئەوەی بەرهەمی یەك كۆمپانیابن و یەك مەكینەیان لەسەرە؟!. نازانم بۆ عیبرەت لەیەكتر وەرناگرن؟! بۆ وەك مرۆڤ لە گەلانی خۆیان ناڕوانن؟.بۆ هەموو خەڵك بە خزمەتكار و رەنجبەری خۆیات تێدەگەن؟!\nباشە بۆ لەبری ئەم زمانە زبرە دەسەڵاتداران ناتوانن بە زمانی خۆش لەگەل خەڵك بدوین؟ سەبارەت بەخۆشمان، ئێستا ئەم دۆخەی كە هاتۆتە ئاراوە، جگە لەوەی ئەگەر دەسەڵاتداران دەست بخەنە سەر قورئان كەس قەناعەت بە بێ پارەیی حكومەت ناكات،لەم لاشەوە بە وشەی رەق و قسەی زەق، لەبری سوپاسی خەڵك تەشهیر بە خەڵك دەكرێ!!!\nدەزانن ئەوەی ئێستا لەعێراق و سوریا و لیبیا روودەدات، سەرەتا جگە لە خۆپیشاندانێكی هێمنانە و، وتنەوەی چەند هوتافیك زیاتر نەبوو؟، بەڵام دواتر بە حساب نەكردن بۆ خەڵك و بەسوك سەیركردنی میللەت مەرگەسات و لافاوی خوێن هەستا!!!\nدەزانن سوریەكان و لیبیەكان و ئەواتر تریش، میللەتەكەیان كە شۆڕشیانكرد كێشەی دەوڵەت نەبوونیان نەبوو، نا چونكە دەوڵەت بوونی هەبوو. بەڵام بۆ عەدالەت و كەرامەت و نان و ئازادی رژانە سەر شەقامەكان. ئاخر مرۆڤە یەك جار دەژی، كە بە كولەمەگی ژیا و مناڵەكەی داوای نانی كرد و نانی نەبوو، ئیتر بەدیار حاڵی خۆیەوە دانیشت و گریا، ئەو كات نەك دەوڵەت كیشوەریش بەو كەسە چی؟! پێم وایە ئێستا دۆخەكە گەیشتۆتە خاڵی نەگەڕانەوە و كۆتایی تونێلەكە و ئیتر تەواو حاڵەكە بە زمانی حاڵ هاواردەكات بمگۆڕن.\nپێدەچێ لە گەڵ ساڵی تازە و لە چەند مانگی داهاتوودا داعش بەرەو كۆتایی بچێ لەعێراق و، ئیتر بەهانەیەك نامێنێ بۆ دەسەڵاتداران. بۆیە ئیتر خەڵك بێ دەنگ نابێ و، ئەم بێ دەنگیەش بێ دەنگی پێش زریانە.\nئاخر حكومەت لە مانگی 9ی پارەوە ساڵێَك و دوو دانە مانگە، بەڵێنی نیو مووچەی مانگی ئەیلولی 2015ی مامۆستایانی جێبەجێ نەكرودە، ئیتر خەڵك قەناعەت بەكام بەڵێنی حكومەت بكات؟ ئاخر بۆ ئەم دەسەڵاتە نەهیچ دەبیستێ و نەهیچ دەبینێ؟بۆ هەموو مافێك بەخۆی دەدات و هەموو رەخنەیەكیش لە میللەت دەگرێ؟\nمن دڵنیان هەڵچون و هەیەجانی برسیەتی روو لە هەر گەلێك بكات، جیاوازی دۆست و دوژمن ناهێڵێ و میللەت لەبەر ئازاری خۆی دەست بۆ هەموو شتێك دەبات. ئێستا ئەگەر چی درەنگە بەڵام هێشتا كارلەكار نەترازاوە ، پێویستە سەرەتا حیزبەكان و دواتر حكومەت بە هۆش خۆیان بێنەوە و، زۆر بەجددی بیرلەوە بكەنەوە ئەم دۆخە تاسەر بەم شێوەیە ناڕوە.\nئاخر بە دڵنیایەوە خەڵك هەموو وەك یەك بیرناكاتەوە، كوردیش وەك گەلێكی شەرقی سەرگەرمە، باشە دواتر لە هەڵكردنی زریان و توڕدانی هەموو حیزبەكان و فەرتەنە و بەدبەختی كێ بەرپرسیارە؟بۆیە هەر كەس و حیزب لایەنێك خۆی بە دڵسۆزی خاك و خەڵك دەزانێ، پێویستە لەوە تێبگە كە ئیتر خەڵك نەك پڕ بووە، بەڵكو زۆر دەمێكە لەسەری دەڕژێ و، پڕیشكی غەزب و توڕەیی میللەت دەگاتە فەلەكی ئاسمان.\nبۆیە تا هەمووتان دەستان لە هەمبانەكەوە دەرنەچووە، توزێ لە هەمبانە پڕەكانی حیزب بكەنە هەمبانەی بەتاڵی خەڵكەوە و ،با لە بێ دەنگی پێش زریان رزگارتان بێ.


پلانی یەكەمی ریال مەدرید بەرامبەر لێڤەرپوول چی دەبێت؟\nراهێنەری یانەی ریال مەدریدی ئیسپانی پلانی یەكەمی یانەكەی بۆ یاریی كۆتای خولی پاڵەوانانی ئەوروپا بەرامبەر یانەی لێڤەرپوولی ئینگلیزی داڕشتووە كە بڕیارە رۆژی 26ی ئەم مانگە لە شاری كییفی پایەتەختی ئۆكڕانیا بێتە ئەنجامدان.\nماڵپەڕی (دیڤنسا سەنترال)ی ئیسپانی ئاشكرای كرد: زێنەدین زێدانی راهێنەری یانەی ریال مەدرید پلانی یەكەم و سەرەكی یارییەكەی بەرامبەر یانەی لێڤەرپوول داڕشتووە ئەویش راگرتنی جموجۆڵەكانی محەمەد سەڵاحی ئەستێرەی میسڕی و هێرشبەری یانەی لێڤەرپوولە.\nرۆژنامەكە ئاشكراشی كرد: زێدان بە یاریزانانی یانەی ریال مەدرید راگەیاندووە پلانی سەرەكیان برێتی دەبێت لە راگرتنی جموجۆڵەكانی محەمەد سەڵاح كە لەم وەرزەدا ركابەری لیۆنێل میسی و كریستیانۆ رۆناڵدۆ دەكات لە رووی ئاست و تۆماركردنی گۆڵەوە.\nسەرچاوەكە جەختیشی كردەوە: زێدان بە یاریزانانی هێڵی ناوەڕاست و بەرگری تیپەكەی راگەیاندووە دەبێت هەموو هەوڵێك بدەن هێرشە مەترسیدارەكانی یانەی لێڤەرپوول رابگرن كە سەڵاح و فێرمینۆ و سایدۆ مانی ئەنجامی دەدەن.\nرۆژنامەی (ماركا)ی ئیسپانی ئاشكرای كرد: راهێنەری یانەی ریال مەدرید تووشی سەر لێ شێواوی بووە بۆ ئەوەی لە 5 یاریزانی تیپەكەیدا لە هێڵی هێرشبەر بۆ یارییەكەی بەرامبەر یانەی لێڤەرپوول كامەیان هەڵبژێرێ.\nپێنج یاریزانەكەش برێتین لە ئیسكۆ، ئەسینسیۆ، گاریس بێڵ، كەریم بەنزیما و لوكاس ڤاسكێز.\nسەرچاوەكە جەختیشی كردەوە: زێدان بیر لەوە دەكاتەوە بۆ یارییەكە پشت بەو هێرشبەرانە ببەستێ كە زیاتر مەیلی بەرگرییان هەیە و زۆرتر و خێراتر دەگەڕێنەوە هێڵی ناوەڕاست و بەرگری تا سنوورێك بۆ هێرشە مەترسیدارەكانی هەرسێ ئەستێرەی یانەی لێڤەرپوول محەمەد سەڵاح و سەیدۆ مانی و رۆبێرتۆ فێرمینۆ دابنێ.\nلە كۆتاییدا رۆژنامەكە ئاماژە بەوە دەكات زێدان ترسێكی زۆری لە هەرسێ هێرشبەرەكەی یانەی لێڤەرپوول هەیە بۆیە دەیەوێ هێڵی ناوەڕاست و بەرگری بەهێز و تۆكمە بكات و پشت بە هێرشی پێچەوانە و خێرا ببەستێ.\n12 وشە - ئامانج ئه‌كره‌م\nئه‌م بابه‌ته 1357 جار خوێنراوه‌ته‌وه\nسان جێرمان رووبەڕووی بەرشە دەبێتەوە.. نرخی فرۆشتنی رابیۆی دیاری كرد\nمیسی چووە ئیتاڵیا.. بزانە هۆكارەكەی چییە؟\nبەرشەلۆنە شوێنگرەوەی سوارێزی دیاری كردووە\nسۆڵشایەر بڕیاری فرۆشتنی یاریزانێكی مانچستەر یونایتدی دەركردووە\nپێنجوێن.. په‌ره به‌یارى كیكۆشین ده‌درێت و هۆڵێكى گه‌وره كرایه‌وه\nلێڤەرپوول یاریزانێكی پێشكەشی ریال کردووە\nئەم یاریزانە عێراقییە سەرنجی جیهانی بۆ خۆی راكێشاوە\nدوو وەرزشوان هاوسەرگیرییان كرد\nبەرشەلۆنە لە 2019 هەوڵی گرێبەستی 5 یاریزان دەدات\nجۆرجینا وادەی گەڕانەوەی رۆناڵدۆ بۆ ریال مەدرید ئاشكرا دەكات\nبەرشەلۆنە جێگرەوەی ڤالڤێردی دیاری كردووە\nوێنە.. ئەستێرەكانی وەرزش لە كاتی منداڵیدا


کاردانەوەکان لە هەڵەبجە سەبارەت بە هێرشە موشەکیـیەکەی سەر هەولێر\nهێرشە موشەکیـیەکەی شەوی دووشەممە کرایە سەر هەولێری پایتەختی هەرێمی کوردستان، کە گیان لەدەستدان و برینداربوونی ژمارەیەک هاووڵاتی لێکەوتەوە، کاردانەوەی جیاوازی لەسەر ئاستی عێراق و هەرێم و ئەمەریکای بەدوای خویدا هێنا و هێرشەکان ئیدانە کران، لە ڕاگەیەنراوێکی وەزارەتی ناوخۆی حکومەتی هەرێمی کوردستانیشدا هاتووە، دەزگاکانی دژە تیرۆر و ئاسایش و پۆلیس بە هەماهەنگی هێزەکانی هاوپەیمان شوێنی هاویشتنی مووشەکەکانیان دۆزیەوە کە لە ڕێگەی هەولێر گوێڕەوە بە ئۆتۆمبێلێکی جۆری کیا 12 مووشەک ئاڕاستەی هەولێر کراوە .\nهاووڵاتیانی هەرێمی کوردستان، هێرشە مووشەکیەکان ئیدانە دەکەن و پێیان وایە ئەوە کاری گروپە تیرۆستیەکانە ، دەخوازان لەهێزەکانی هاوپەیمانان ڕێگری بکرێت لە دووبارە بوونەوەی ئەو هێرشانە و هەوڵی جدی بۆ دۆزینەوەی بکەرانی ئەو کارە بدرێت.\nمەنزەر عەلی هاووڵاتیەکی هەڵەبجەیە و دەڵێت تێک چوونی ئەمنیەتی کوردستان لە بەرژەوەندی هیچ لایەکدا نیە.\nبەپێی زانیاریەکان بارهەڵگرێکی بچوک لە جۆری کیا لە نزیک عەلوەی هەولێر 12 مووشەکی هەڵگرتووە ، لەجۆری107 ملیمی 18 کیلۆ گرامی مووشەکەکانی بەرە و هەولێر هاوویشتووە، لە فڕۆکە خانەی هەوڵێر 2 مووشەک کەوتنەخوارەوە و 6 کەس بریندار بوون کەسێکیش گیانی لەدەستداوە و لە گۆرەپانی ئاژەڵانی هەولێریش 3 مووشەک کەوتنە خوارەوە و سێ هاوولاتی برینداربوون ، لە گەرەکی ناز سیتی دوو مووشەک کەوتنە خوارەوە و لە گەرەکی وەزیرانیش دوو مووشەک کەوتنە خوارەوە بریندارێک و زیانی بەچەند ئوتۆمبێلێک گەیاند، فەرحان عیزەت هاوڵاتیەکی هەڵەبجەیە و دەڵێت ، دەخوازن هەرێمی کوردستان نەبێتە گۆڕەپانی جەنگ و یەکلاکردنەوەی کێشە سیاسیەکانی عێراق و دەرەوەش و هاوپەیمانان ڕیگری لە هێرشەکان بکەن.\nئەنتۆنی بلینکن وەزیری دەرەوەی ئەمریکا لە پەیوەندیەکی تەلەفۆنیدا لەگەڵ مەسرور با‌رزانی سەرۆک وەزیرانی هەرێمی کوردستان، هێرشە مووشەکیەکەیان تاوتوێ کرد ، هاوکات لەسەر ئاستی عێراقیش هەریەک لە مستەفا کازمی سەرۆک وەزیران و سەرۆکی پەرلەمانی عێراق هێرشەکانیان ئیدانەکرد لەسەر ئاستی هەرێمی کوردستانیش وەزارەتی ناوخۆ و پێشمەرگە و سەرجەم حیزبە سیاسیەکان نیگەرانی خویان دەربڕی ، عەزیز رەسول هاووڵاتیەکی کوردستانە دەڵێت خوشحاڵێن کە هێزەکانی هاوپەیمانان بە خێرایی هاتنە سەر خەت، دەکرێت بەشێک لەو هێرشانە بۆ نزیکی کورد لە هاوپەیمانان بگەڕێتەوە.\nڕووداوەکە لەکاتێکدایە، سەرۆکی هەرێمی کوردستان ، داوای لە نەتەوه یەگرتووەکان کردووە ، کە هێرشەکان بە جدی وەربگیرێن و لیژنەیەکی هاوبەش لە نێوان هەرێم و بەغدا دروست بکرێت بەزووترین کات ئەو کەسانە بدۆزرێنەوە کە ئەنجامیان داوە و بە سزایی یاسایی بگەیەنرێن ، تا ئامادەکردنی ئەم ڕاپورتەش ئیدانەکردنی هێرشە مووشەکیەکە بەردەوامی هەیە.


۞ وَلَقَدْ وَصَّلْنَا لَهُمُ الْقَوْلَ لَعَلَّهُمْ يَتَذَكَّرُونَ (51) الَّذِينَ آتَيْنَاهُمُ الْكِتَابَ مِن قَبْلِهِ هُم بِهِ يُؤْمِنُونَ (52) وَإِذَا يُتْلَىٰ عَلَيْهِمْ قَالُوا آمَنَّا بِهِ إِنَّهُ الْحَقُّ مِن رَّبِّنَا إِنَّا كُنَّا مِن قَبْلِهِ مُسْلِمِينَ (53) أُولَٰئِكَ يُؤْتَوْنَ أَجْرَهُم مَّرَّتَيْنِ بِمَا صَبَرُوا وَيَدْرَءُونَ بِالْحَسَنَةِ السَّيِّئَةَ وَمِمَّا رَزَقْنَاهُمْ يُنفِقُونَ (54) وَإِذَا سَمِعُوا اللَّغْوَ أَعْرَضُوا عَنْهُ وَقَالُوا لَنَا أَعْمَالُنَا وَلَكُمْ أَعْمَالُكُمْ سَلَامٌ عَلَيْكُمْ لَا نَبْتَغِي الْجَاهِلِينَ (55) إِنَّكَ لَا تَهْدِي مَنْ أَحْبَبْتَ وَلَٰكِنَّ اللَّهَ يَهْدِي مَن يَشَاءُ ۚ وَهُوَ أَعْلَمُ بِالْمُهْتَدِينَ (56) وَقَالُوا إِن نَّتَّبِعِ الْهُدَىٰ مَعَكَ نُتَخَطَّفْ مِنْ أَرْضِنَا ۚ أَوَلَمْ نُمَكِّن لَّهُمْ حَرَمًا آمِنًا يُجْبَىٰ إِلَيْهِ ثَمَرَاتُ كُلِّ شَيْءٍ رِّزْقًا مِّن لَّدُنَّا وَلَٰكِنَّ أَكْثَرَهُمْ لَا يَعْلَمُونَ (57) وَكَمْ أَهْلَكْنَا مِن قَرْيَةٍ بَطِرَتْ مَعِيشَتَهَا ۖ فَتِلْكَ مَسَاكِنُهُمْ لَمْ تُسْكَن مِّن بَعْدِهِمْ إِلَّا قَلِيلًا ۖ وَكُنَّا نَحْنُ الْوَارِثِينَ (58) وَمَا كَانَ رَبُّكَ مُهْلِكَ الْقُرَىٰ حَتَّىٰ يَبْعَثَ فِي أُمِّهَا رَسُولًا يَتْلُو عَلَيْهِمْ آيَاتِنَا ۚ وَمَا كُنَّا مُهْلِكِي الْقُرَىٰ إِلَّا وَأَهْلُهَا ظَالِمُونَ (59)\nالصفحة Page 392\n(51) سوێند به خوا به‌ڕاستی ئێمه په‌یامی خۆمانمان به‌ش به‌ش پێگه‌یاندوون بۆ ئه‌وه‌ی په‌ند و یاداوه‌ری وه‌ربگرن.\n(52) ئه‌وانه‌ی پێشتر كتێبی ئاسمانیمان پێ به‌خشیوون، ئه‌وان به‌و قورئانه باوه‌ڕ ده‌هێنن.\n(53) كاتێكیش قورئان ده‌خوێنرێته‌وه به‌سه‌ریاندا ده‌ڵێن: ئێمه باوه‌ڕمان پێ هێناوه چونكه به‌ڕاستی ئه‌مه حه‌قیقه‌ت و ڕاسته‌قینه‌یه له‌لایه‌ن په‌روه‌ردگارمانه‌وه پێمان ڕاگه‌یه‌نراوه بێگومان ئێمه پێشتر هه‌رموسڵمان و فه‌رمانبه‌ردار بووین.\n(54) ئه‌وانه دووجار پاداشتیان پێده‌درێت به هۆی خۆگری و ئارام گریانه‌وه، به چاكه‌ش به‌رهه‌ڵستی خراپه ده‌كه‌ن، ئه‌وانه هه‌روه‌ها له‌و ڕزق و ڕۆزیه‌ی كه پێمانداون ده‌به‌خشن.\n(55) ئه‌وانه كاتێك قسه و گوفتاری ناپه‌سه‌ند و نابه‌جێ ده‌بیستن پشتی تێ ده‌كه‌ن و ده‌ڵێن به نه‌فامان: كارو كرده‌وه‌ی خۆمان بۆ خۆمان، كارو كرده‌وه‌ی ئێوه‌ش بۆ خۆتان، سڵاوتان لێ بێت ئێمه شه‌ڕ خواز نین و نامانه‌وێت هاوڕێیه‌تی نه‌فامان بكه‌ین.\n(56) به‌ڕاستی ئه‌ی پێغه‌مبه‌ر (ص) تۆ ناتوانیت ئیمان و باوه‌ڕ ببه‌خشیت به‌و كه‌سه‌ی خۆشت ده‌وێت، به‌ڵكو خوا هه‌ر كه‌سێكی بوێت ده‌یخاته سه‌ر ڕێگه‌ی ڕاست و ئیمانی پێده‌به‌خشێت، خوایش ئاگاداره به‌وانه‌ی كه ڕێبازی هیدایه‌تیان گرتۆته به‌ر.\n(57) (قوڕه‌یش و باوه‌ڕلاوازان له هه‌موو سه‌رده‌مێكدا) ده‌یانوت: ئه‌گه‌ر ئێمه شوێنی هیدایه‌ت و به‌رنامه‌ی ئیسلام بكه‌وین له‌گه‌ڵ تۆدا له وڵاتی خۆماندا ده‌فڕێنرێین و تووشی نه‌هامه‌تی ده‌بین، مه‌گه‌ر ئێمه شوێنێكی دوور له‌سته‌م و پر له ئاسایشمان بۆ فه‌راهه‌م نه‌هێناون كه‌جۆره‌ها به‌روبوومی بۆدێت و له هه‌موو نازو نیعمه‌تێك به‌هره‌وه‌ر؟ هه‌موویشی ڕزق و به‌خششن له‌لایه‌ن ئێمه‌وه، به‌ڵام زۆربه‌یان نازانن و هه‌ست به‌ده‌سه‌ڵاتی ئێمه ناكه‌ن.\n(58) زۆر شارو شارۆچكه‌مان له‌ناوبرد كه دانیشتوانی یاخی و له سنوور ده‌رچوو بوون له ژیانی دنیایاندا، جا ئه‌وه‌ته خانووبه‌ره و شوێنه‌كانیان چۆڵه، مه‌گه‌ر كه‌مێك نه‌بێت، هه‌ر ئێمه‌ش خاوه‌نی موڵك و خانووبه‌ره و سامانیان بووین.\n(59) په‌روه‌ردگاری تۆ هیچ وڵات و شارێكی كاول نه‌كردووه، تا له پایته‌خته‌كه‌یدا پێغه‌مبه‌رێكی نه‌ناردبێت كه ئایه‌ته‌كانی ئێمه‌یان به‌سه‌ردا بخوێنێته‌وه، وه‌نه‌بێت ئێمه شار و وڵاتانمان كاول كردبێت به‌بێ هۆ، مه‌گه‌ر كاتێك نه‌بێت كه دانیشتووانی سته‌مكار بوون.